Борини оширамиз, йўғини яширамиз: юз пардозининг янги ҳийлалари - 30 Июня 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июнь » 30 » Борини оширамиз, йўғини яширамиз: юз пардозининг янги ҳийлалари\nҲар бир юзнинг ўз таровати бор, аммо майда камчиликлардан ҳам ҳоли эмас. Бу камчиликларни эса пардоз қутисидаги оддий воситалардан фойдаланган ҳолда камчиликларни яшириш мумкин.\nЮз шаклини тўғри коррекция қилиш учун зарур воситалар: юз териси рангига айнан мос тонал креми, сал тўқроқ упа ва ялтироқ заррали упа.\nҚандай суртилади? 1. Тонал кремни суртиб бўлгач, ёноқларни тортиб туриб, пайдо бўлган чуқурчага тўқроқ упани суртинг.\n2. Бурун, пешана ва кўз атрофи (ёноқларнинг устидаги чегара)ни ажратиб кўрсатиш учун заррали упа билан яхшилаб бўянг.\nКўзларингиз қанча шаҳло бўлса, юзингиз ҳам шунчалик гўзал кўринади. Аммо табиат сизга кичикроқ кўз ҳадя этган бўлса, ўкинманг. Кўзларни катталаштириб кўрсатиш учун юқори киприкларга қуюққина қилиб туш суртинг. Тушни асло пастки киприкларга суртманг, йўқса, у кўзни чегаралаб қўяди. Бундан ташқари, кичикроқ чўткача билан киприкларга озроқ упа, устидан тушь суртсангиз, киприкларингиз янада қуюқлашади. Умуман, кўзни катталаштириб кўрсатиш учун юқори киприкларни узайтириш, қайириш яхши самара беради.\nБурун: кенгини «торайтириш», узунини «қисқартириш»\nБурундан эътиборни чалғитиш учун ё лаб, ё кўз, ёхуд ҳар иккаласига диққатни кучайтириш керак. Кенг бурун қаншарига оч тонал кремини (упадан очроқ бўлсин) узунасига суртинг.\nБурун жуда узун бўлса, уни визуал калталатиш ниҳоятда осон. Бунинг учун бурунни бироз «кенгайтириш» керак. Қандай қилиб дейсизми? Унга юз терисидан очроқ рангдаги тонал креми суртинг. Озгина тўқроқ тонал кремини эса бурун учининг тагига суртинг, учига шафтолиранг ёки пуштироқ румяна суртинг.\nКўз салқиганда пайдо бўладиган қора айланалар, ҳуснбузар ва бошқа камчиликларни консилер (ниқобловчи корректор) ёрдамида бартараф этиш мумкин.\nЗарур воситалар: яшил, бинафша ва қаймоқранг консилерлар.\nҚандай суртилади? 1. Юздаги қизилликни (ҳуснбузар, томир тўрлари) яшил корректор билан тўғрилаш мумкин.\n2. Кўз остидаги қора айланаларни бинафшаранг консилер билан билинмайдиган қилиш мумкин.\n3. Қаймоқранг корректор эса кўз остидаги кўкариш ва пигментация (доғлар)ни яширади. Консилерларни камчилик бўлган жойнинг айнан ўзига суртиш керак, йўқса, натижа билинмайди.\nБаланд ёноқлар инсонга зодагонлик ва айри назокат бағишлайди. Юз жуда нозик ва латофатли кўринади.\nЗарур воситалар: уваланган буғдойранг упа, хайлайтер (юзга ёруғлик берадиган косметик восита) ва мос пушти-қизил ёғупа (румяна).\nҚандай суртилади? 1. Оғиздан қулоққача бўлган чизиқ йўналишида ёноқ остидаги чуқурчага суртинг. Чизиқни шундай бўяш керакки, у яққол чизиқ эмас, балки соядек билинмасин.\n2. Табассум қилинг ва юзда пайдо бўлган «олмача»нинг пастига хайлайтер суртинг.\n3. Охирида «олмача»га горизонтал чизиқда румяна суртилади.\nЛаб каттароқ кўриниши учун…\nАйрим аёлларнинг лаблари ниҳоятда ингичка бўлса, уларни катта ва жозибадор қилиш мушкул эмас.\nҚандай суртилади? Лаб бўёғи ёки «блеск» суртишдан аввал лабларни юмшоқ тиш чўткача билан енгил уқаланг. Натижада лаб бироз катталашгандек кўринади. Агар ушбу уқалашни асал билан амалга оширсангиз, лаб қуриши ва шилинишидан ҳам халос бўласиз.\nДекоратив косметикадан эса қаймоқранг қаламча керак бўлади. У билан лабнинг табиий контуридан сал юқорироқдан чизиб, очроқ лаб бўёғи суртинг.\nМабодо ёрқин тусдаги лаб бўёғидан фойдалансангиз, контурни рангсиз ёки лаб бўёғи рангидагисини ишлатинг. Контур чизиб бўлгач, лабнинг ўрта қисмига бўёқ, устидан рангсиз блеск суртинг. Лабларингиз анча катта кўринади.\nҚошларингиз идеал даражада бўлиши учун...\nҚош шаклини қалам билан чизиб олиб, устига тень суртсангиз, қошга ҳажм беради. Қалам рангини сочингизга қараб танланг: агар сочингиз қора тусда бўлса, қаламнинг бироз очроғини танланг. Сочингиз малларанг бўлса, аксинча, қошларингизни тўқроқ қалам билан бўяйсиз.\nҚандай суртилади? 1. Қош кўзнинг ташқи чегарасидан калта бўлмаслиги керак. Қош учи кўз чегарасидан бироз узунроқ бўлиши лозим.\n2. Қошга қалам тортаётганда пастдан тепага томон майда штрихлар билан майда туклар чизгандек ҳаракат қилинг. Тенни ҳам худди шу усулда чизинг.\n3. Қошингизни энди теришни режалаштираётган бўлсангиз, ёдда тутинг: энг яхши шакл, бу — қошингизнинг табиий шакли. Қошнинг тепасидаги тукларни камроқ теринг, йўқса, юзингиз йиғлоқи тус олиши мумкин.\nҚайси ранглар ҳаммага бирдек ярашади?\nБу рангдаги румянани қанча кўп суртманг, табиийликни сақлаб қоласиз. Малларанг сочли аёллар уни юзнинг «олмача»сига, қора сочли қизлар ёноқ суяклари туртиб чиққан қисмига чакка томон йўналтииб суртганлари маъқул.\nКўз ичига кўк қалам чуқур қилиб суртилса, нигоҳ ёрқин ва жозибали бўлади. Унинг совуқ тони кўз оқини очартириб, қизарган қисмларни билинтирмайди. Қаламни киприк контури бўйича чизиб бўянг.\nБу тенлар қора кўзларга чуқурлик бағишлаб, янада ёрқинроқ кўринишини таъминлайди. Айниқса, тунги бинафшаранг smoky eyes пардози ниҳоятда ажойиб саналади: қора рангли тен билан пардоз қилингандан кўра бундай образда қатъийлик, драматиклик акс этади.\n«Чой атиргули» рангли лаб бўёғи\nБу лаб бўёғи нейтрал пардозда ҳам, тунги пардозларга ҳам мос тушади. Худди шу рангдаги блескдан фойдаланилганида, лаб шаклини катталаштиради.\nМаълумот учун: крем-пудра тонини танлай олмаётган бўлсангиз, юзингиз рангидан очроғини олаверинг. Тўқроқ ранг ёшингизга ёш қўшиб кўрсатади!\nКатта натижа берувчи кичик қоидалар\nИложи борича пардозни кун ёруғида суртинг. Акс ҳолда кўчага чиққанингизда танланган ранглар сиз истагандек чиқмаганини кўриб, ҳайрон бўлишингиз мумкин.\nНафақат ёруғлик манбаси, балки сиз бўянаётган хона ранглари ҳам пардозга таъсир қилиши мумкин. Ўз-ўзингизга косметолог бўладиган хона деворининг ранги очиқроқ (яхшиси оқ) бўлиши керак.\nҲамма ҳам бўянаётганда тонал кремдан аввал пардоз асосидан фойдаланавермайди. Аммо бир нарса ҳамиша ёдингизда бўлсин: кундузги намлантирувчи крем сингиб бўлгачгина тонал креми суртиш мумкин.\nСпонж (упа суртувчи восита) тонал креми суртишда жуда қўл келади. Яхшиси, оз-оздан юз қисмларига тонал крем суртиб чиқиб, спонж билан «едиринг». Кремнинг бўйинга ва сочга ўтган чизиқлари ажралиб қолмаслигига эътиборли бўлинг.\nМаълумот учун: иягингиз кенг бўлса, унга асосий кремга нисбатан бир тон тўқроқ тонал креми суртинг. Шу билан муаммо ҳал бўлади. Фақат тўғри ранг танланмаса, ияк янаям кенг ва кўзга яққол ташланадиган бўлиб қолиши мумкинлигини унутманг.


ДХШ агентлигида Европа тикланиш ва тараққиёт банки вакиллари билан Ўзбекистонда жамоат инфратузилмасини ривожлантиришга кўмаклашиш масаласида учрашув бўлиб ўтди.\nЕТТБ вакиллари инфратузилмани барқарор ривожлантириш бўйича халқаро тажриба хусусида ўз фикрларини баён этишди. Шунингдек, энергетика, транспорт, соғлиқни сақлаш соҳаларида мавжуд бўлган ДХШ лойиҳалари ҳақида маълумот беришди.\nУчрашувда ЕТТБ вакиллари билан республиканинг йўл-транспорт салоҳияти таҳлил қилинди. Йўл хўжалиги стратегиясини ишлаб чиқиш ва 2020-2030 йилларда транспорт секторининг бош режасини тузиш билан боғлиқ масалалар муҳокама этилди.\nБундан ташқари, йўл-транспорт инфратузилмасини молиялаштиришнинг муқобил усулларини топишга алоҳида эътибор қаратилди. Ҳозирги вақтда йўл хўжалигидаги айрим тўсиқлар ва мавжуд камчиликлар ДХШ лойиҳаларини амалга оширишда реал ечимларни топишга халақит беради. Соҳага хусусий секторнинг аралашувини чеклайди.\nУчрашувда ЕТТБнинг лойиҳаларни тайёрлаш бўйича директори Метю Жордан-Танк Ўзбекистонда йўл хўжалиги ва транспорт сектори инфратузилмасини ДХШ механизмларидан фойдаланиб, барқарор ривожлантиришга кўмаклашиш учун тайёр эканлигини билдирди.\nУчрашувда қайд этилганидек, транспорт соҳасининг йўналишларидан бири - йўл хўжалигини ривожлантириш учун бугунги кунда катта сармоя зарур. Дастлабки маълумотларга кўра, мавжуд йўллардан ҳозирда йилига 98 фоиз юк ва 88 фоиз йўловчи ташилади. Катта маблағ эвазига бу йўллар таъмирланиб, сифати яхшиланди. Бироқ, 70 минг км узунликдаги автомобиль йўллари катта таъмирга муҳтож.\nТранспорт соҳасига ДХШ механизмлари жорий қилинса, ана шу йўлларни таъмирлаш ва сифатини яхшилашни молиялаштиришга қўшимча сармоялар жалб қилиш имконияти кенгаяди, дейилади Молия вазирлиги маълумотида.\nДХШ механизми шунингдек сифат ва хизмат кўрсатиш самарадорлигини оширади. Автомагистралларда эса ҳаракатланиш қулайлиги ортиб, йўлга кетган вақт қисқаради.\nТошкент йўлларида шахсни таниш ва машина тезлигини аниқлаш имконига эга тизим пайдо бўлиши мумкин


Вилоят ҳокимлиги ҳамда вилоят матбуот ва ахборот агентлиги бошқармаси ҳамкорлигида ташкил этилган мазкур ҳафталикнинг очилиш маросимида давлат ва жамоат ташкилотлари вакиллари, ёзувчи ва шоирлар, маънавият тарғиботчилари, ноширлар, ўқувчи ва талабалар иштирок этди.\nУнда сўзга чиққанлар Президентимизнинг 2017 йил 12 январдаги “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиши вилоят аҳолисини, айниқса, ёшлар маънавиятини оширишда муҳим аҳамиятга эга эканлиги алоҳида таъкидланди.\nТадбирда Ўзбекистон Республикаси Биринчи Президенти И. Каримов таваллудининг 80 йиллиги муносабати билан таниқли давлат арбоби фаолиятига бағишланган видеофильм намойиш этилди. Кўргазмада мустақиллигимиз меъмори асарлари намойиш этилди.\nШунингдек, ҳафталикнинг очилиш маросимида мамлакатимиздаги еткачи нашрёт уйлари томонидан чоп этилган янги китобларнинг кўргазмаси ҳам бўлиб ўтди.\n— Президентимизнинг фармойиши ижроси доирасида янги турдаги кўплаб бадиий, илмий, ёшларбоп китоблар яратилмоқда, — дейди “Зиёбахш пресс” МЧЖ қошидаги “Китоблар олами” дўкони раҳбари Лобар Неъматова. — Дунё тан олган Абу Али ибн Сино, Абу Наср Форобий, Мирзо Улуғбек, Алишер Навоий каби буюк аждодларимиз ҳақидаги адабиётлар шулар жумласидандир. Қолаверса, анъана айланаётган китоб байрамлари, ҳафталиклар ҳамда таниқли ёзувчи ва шоирлар билан бўлиб ўтаётган учрашувлар вилоятимизда китобхонлар сонининг янада кўпайишига хизмат қилмоқда.\nТадбир доирасида “Кутубхонага китоб совға қиламан” хайрия акцияси ҳам ташкил этилди.Тўпланган китоблар вилоятнинг чекка қишлоқларида кўчма кутубхоналар ташкил этиш учун тақдим этилди.\nКитоб ҳафталиги тадбирлари вилоятнинг барча туман ва шаҳарларида давом этмоқда.\nМазкур рукндаги бошқа мақолалар: « Динозаврларнинг асл Ватани Ўзбекистон экан\tБалиқчининг “Болалар дунёси” »


hidoyat.uz – “Мовароуннаҳр” нашриётининг сайти - ҲОЖИ АКБАРХОН ДОМЛА\nҲОЖИ АКБАРХОН ДОМЛА\nҲожи Акбархон Муҳиддинхонов 1887 йили Тошкентнинг “Қоратош” маҳалласида туғилган. Болалигидан диний билимларни пухта эгаллаб, 14 ёшида мураттаб қори бўлади.\n“Кўкалдош” ва “Хожа Аҳрор Валий” мадрасаларида таълим олади. Ҳожи Акбархон домлани Қуръони карим, ҳадис, мантиқ ва шариат илмларининг мукаммал билимдони сифатида уламолар эътироф этишади.\nҚатағон йилларида ноҳақ айбловларга учраган Ҳожи Акбархон не-не машаққатларни, азобу уқубатларни бошидан кечирди. Ниҳоят, оқланиб, 1946 йили Бухородаги Мир Араб мадрасасига мудир этиб тайинланади. Оиласи билан Бухорога кўчиб келади. Бу пайтда домла 60 ёшга яқинлашган, бир неча йиллик руҳий ва жисмоний қийноқлар, изтироблар соғлигига ўз таъсирини ўтказган эди. Лекин талабаларга илм ўргатиш, диний қадриятларимизни англатиш завқ-шавқи унинг ғайратига ғайрат қўшарди. Форс, араб, рус тилларини мукаммал билган домла собиқ Иттифоқнинг турли ерларидан келган талабаларга сабоқ берарди.\nМадрасада кўп йиллар илмий мудир ва мударрис бўлиб ишлаган олим, етук хаттот Ғуломжон Изомий Ҳожи Акбархон Муҳиддиновни бундай эслайди: “Бухородаги Мир Араб мадрасасида ишлаган пайтларимда Ҳожи Акбархон акага муовин эдим. У киши тенги йўқ, кенгқамровли олим эди. Дарслардан кейин талабалар, ён-атрофдан келган аҳоли билан суҳбатлар ўтказарди. Мадрасанинг ҳовлисига одам сиғмай кетарди. У ҳалол, пок инсон эди. Ҳожи Акбархон домлага ўхшаган инсонлар ҳар юз йилда битта туғилади”.\nМир Араб мадрасасида тизимли ўқитиш, дастурлар, даражаларга бўлиниш, тартиб ва интизом айнан Ҳожи Акбархон ва Ғуломжон Изомий домлаларнинг саъй-ҳаракатлари билан юзага келган.\nҲожи Акбархон домладан бир қўлёзма хотира қолган. У тахминан юз варақ бўлиб, унда ўзбек, форс ва араб тилидаги шеърлар битилган.\nҲожи Акбархон домла 1947 йили 60 ёшида вафот этган. Тошкент шаҳридаги “Хожа Аламбардор” қабристонига дафн қилинган.


Россия Ақаевга бошпана бермоқчи.\n08 март 2021, Тошкент вақти: 05:52\nЖума куни Россия президенти Владимир Путин Арманистонда¸ ”агар ҳокимиятдан четлатилган Қирғизистон президенти Асқар Ақаев истаса¸ Россияга келиб яшаши мумкин¸ деб баëнот берди.\nПутин шунингдек¸ Қирғизистон мухолифати раҳбарлари билан ишлашга тайëр эканлигини ҳам билдирди.\nУ Қирғизистонда келишмовчиликни ҳал қилиш учун куч ишлатилиганидан афсусланиш билдирди. Шу билан бирга у республикадаги вазият олдинги ҳукумат хатолари натижаси эканлигини ҳам таъкидлади.\nБеларус Ташқи ишлар вазирлиги Қирғизистонда пайшанба куни рўй берган ҳокимият ағдарилишини Конституцияга зид амал¸ деб баҳолади ва минтақа барқарорлигига таҳдид солиши мумкинлигини айтди.\nХитой ҳукумати тезда осойишталикка қайтиш лозимлигини таъкидлаб¸ “Хитой-Қирғизистон муносабатлари давом этаверади”¸ деди


Талабалар билан тузилган ижара шартномаларини Э-ижара тизимига киритиш мумкин бўлди » Sangzor.uz - Жиззах янгиликлар портали\nSangzor.uz - биз сизга яқинмиз! » Ўзбекистон » Талабалар билан тузилган ижара шартномаларини Э-ижара тизимига киритиш мумкин бўлди\nДавлат солиқ қўмитасининг хабар қилишича, энди талабалар билан тузилган кўчмас мулк ижара шартномаларини ҳам E-ijara интерактив хизматида ҳисобга қўйиш мумкин.\nБунинг учун бир нечта босқични бажариш лозим:\nИжарага берувчи ijara.soliq.uz сайтига кириб, “Ижарага олувчи тўғрисида маълумот” ойнасига ижарага олувчи талабанинг ЖШШИРини киритганда талабага оид маълумотлар (Ф.И.О, таълим олаётган ўқув юрти, факултети, таълим шакли ва босқичи, шунингдек, доимий рўйхатга олинган манзили) автоматик шаклланади;\n“Телефон рақами” қаторига ижарага олувчи талабанинг телефон рақами киритилиб, “Тасдиқлаш кодини юбориш” тугмаси босилади. Талабанинг телефонига СМС орқали келган 5 хонали рақам “Тасдиқлаш коди” қаторига ёзилиб, “Тасдиқлаш” тугмаси босилади;\n“Тасдиқлаш” тугмасини босишдан аввал ижарага олувчи талаба билан бирга турган бошқа талабаларни ҳам “Қўшиш” тугмаси орқали дастурга киритиш лозим;\nИжара шартномаларининг солиқ органида ҳисобга қўйилганлиги тўғрисидаги гувоҳномада талаба ва у билан бирга турувчи талабалар ҳақида маълумотлар ҳам шаклланади.\n“Талабалар билан тузилган ижара шартномалари ҳисобга қўйилганда ушбу маълумотлар Олий ва ўрта махсус таълим вазирлиги базасида шаклланади. Бу эса ойлик ижара тўловининг бир қисмини қоплаб беришда олий ўқув юртларига қулайлик яратади”, — дейилади расмий хабарда.\n1 майдан бошлаб Ўзбекистонда нималар ўзгаради?


29 Сентябрь 16:36\nNUR-SULTAN. Kazinform- Қозоғистон Сенати Раиси Маулен Aшимбаев Қозоғистонга расмий ташриф билан келган Озарбайжон Республикаси Милли Мажлиси Раиси Сахиба Гафарова билан учрашди, деб хабар беради Kazinform Сенат матбуот хизматига таяниб.\nУчрашув чоғида Парламентлараро ҳамкорликни ривожлантириш истиқболлари, хусусан, икки мамлакатда ислоҳотларни ҳуқуқий қўллаб-қувватлаш бўйича қонунчилик ишларида тажриба алмашиш муҳокама қилинди.\n«Озарбайжон - Қозоғистоннинг стратегик ҳамкори. Бизнинг умумий тарихимиз ва умумий илдизларимиз бор. Мамлакатимиз ва халқимизни кўп асрлик дўстлик, умумий маданият ва анъаналар бирлаштиради. Икки мамлакат Парламентларида ҳамкорлик гуруҳлари тузилган. Мамлакатларимизда амалга оширилаётган ислоҳотларни қонун ижодкорлигида ҳуқуқий қўллаб -қувватлаш соҳасида тажриба алмашиш муҳим аҳамиятга эга. Пандемия билан боғлиқ вазият барқарорлашганда, тармоқ қўмиталарининг тез -тез маслаҳатлашувларини ва долзарб масалалар бўйича қўшма давра суҳбатларини ташкил етиш мумкин бўлади», - деди Маулен Aшимбаев.\nСенат Раиси, шунингдек, Қозоғистон Парламенти депутатлари озарбайжонлик ҳамкасблари билан МДҲ ПA, ЕХҲТ ПA ва Парламентлараро иттифоқ каби халқаро Парламент платформаларида ўзаро манфаатли ҳамкорликни мустаҳкамлашга катта аҳамият беришини таъкидлади. Суҳбат давомида Маулен Aшимбаев ҳамкасбини келаси йили Алматида бўлиб ўтадиган МДҲ ПA Кенгашининг юбилей сессиясида иштирок тишга таклиф қилди.\nУчрашувда иқтисодиёт, савдо, транспорт, энергетика, саноат, қишлоқ хўжалиги ва маданий -гуманитар соҳаларда икки томонлама ҳамкорликни кенгайтириш масалалари ҳам муҳокама қилинди.\nТадбир якунида Сенат Спикери икки мамлакат ўртасидаги ҳамкорликни мустаҳкамлаш доирасида Қозоғистон ва Озарбайжон Парламентлари ўртасидаги ўзаро муносабатлар кенгайишига ишонч билдирди.\n#Халқаро алоқалар #Сенат Раиси


Неймарнинг отаси “Барселона” спорт директори билан учрашади\n“Барселона” клуби “ПСЖ” ҳужумчиси Неймарни ортга қайтариш устида ишламоқда.\nEsporte Interativo нашрининг хабар қилишича, Неймарнинг отаси ва футболчининг юристи “Барса” директори Андре Кюри билан учрашадилар. Мазкур ходим каталонларнинг Жанубий Америкадаги фаолиятига жавоб беради.\nТомонлар келишувга эришишга ишонишмоқда. “ПСЖ” музокараларга Филиппе Коутиньо ёки Усмон Дембеле каби футболчиларни қўшишни истамаяпти ва фақат пул талаб қилмоқда. Таъкидланишича, парижликлар Неймар трансферидан 222 млн евро атрофида ишлаб олишмоқчи.\n“ПСЖ” 2017 йилдан айнан шу миқдордаги пулга уни сотиб олганди.\nБарселона Неймар ПСЖ Трансферлар\nПепе учун курашаётган “Арсенал”га жиддий рақобатчи пайдо бўлди\nДиего Коста мавсум стартини ўтказиб юбориши мумкин\nФабрегас: Агар Ла Лига тўхтатилса, "Барселона" клуби ҳақиқий чемпион бўлади


“Картошка можароси” ҳолва бўлиб қолади\n28 июн 2022, Тошкент вақти: 19:32\nСўнгги ойларда бутун диққат-эътиборини жаҳон иқтисодидаги инқирозга қаратиб келган дунё ҳукуматлари етакчилари кейинги ҳафталар ичида озиқ-овқат бўҳрони таҳдидлари ҳақида жиддий оҳангларда гапира бошлади.\nХусусан, якшанба куни Жаҳон банки озиқ-овқат нархларининг кескин ошиши қашшоқ мамлакатларда 100 миллиондан ортиқ одамни бунданда қийин вазиятга тушириб қўйиши, бу ҳам етмагандай, озиқ-овқат бўҳрони турли низолар, жумладан, ижтимоий норозиликларни келтириб чиқариши мумкинлигидан огоҳлантирди. Жаҳон банки эълон қилган 33 та ижтимоий беқарор мамлaкат сирасига Ўзбекистон ҳам киритилган.\nОзиқ-овқат нархлари кейинги ярим йил ичида мисли кўрилмаган даражада ошиб кетди. Жаҳон банки маълумотларига кўра, масалан, буғдойнинг нархи дунё бўйлаб ўртача 80-85 фоиз, гуручнинг нархи эса 75 фоиз ошган.\nНархлар ошишидан аввал ҳам жаҳоннинг қашшоқ мамлaкатларида қарийб бир миллиард одамнинг қорни тўймаган. Озиқ-овқат нарxларининг ошиши билан қорни очларнинг кўпайиши ҳам табиий.\nОзиқ-овқат бўҳрони “катта саккизлик”нинг июнь ойига белгиланган саммитида асосий мавзуси бўлади.\nЖаҳон банки раҳбари Роберт Зеллик бўҳроннинг олдини олиш бўйича чоралар бугун кўрилиши лозимлигини таъкидламоқда.\n“Катта саккизлик” молия вазирлари учрашуви июнь ойига белгиланган, лекин очиғини айтсак, биз июнгача кутиб тура олмаймиз. Биз қорнимизни ҳозирнинг ўзидаёқ тўйдириш, яъни бўҳрон авж олган минтақаларда ҳозирданоқ чора кўришимиз ва оч қоринларни тўйдиришимиз кераклиги кундек равшандир. Сўнгги уч йил давомида озиқ-овқат нархларининг икки баробар ошиши қашшоқ мамлакатларда 100 миллион одамнинг янада қашшоқлашишига сабаб бўлганига оид тахминларимиз бор. Гап қисқа муддатдаги эҳтиёжлар ҳақида кетаётгани йўқ. Албатта, бу масала ҳам муҳим, лекин асосий масала келажак авлодлар бугунги бўҳрондан азият чекмаслигини таъминлашдир”,- деди Р.Зеллик.\nРоберт Зеллик тезкор чоралар кўрилмас экан, жаҳоннинг камида 33 мамлакати турли низолар, жумладан, ижтимоий норозилик ва беқарорлик таҳдидига юз тутиши муқаррарлигини таъкидлади. Бу мамлакатларга, Жаҳон банки раҳбарининг билдиришича, Марказий Осиё минтақасида Ўзбекистон ва Тожикистон каби мамлакатлар ҳам киради.\nЎзбекистонда кейинги бир йил давомида озиқ-овқат нархлари ўртача 2-3 баробар кўтарилди. Масалан, бундан ярим йил аввал бир қопи 30 минг сўм турган ун, бугун 65-75 минг сўм туради. Ёки бир литр пахта ёғининг нархи минг сўмдан икки ярим минг сўмга кўтарилди.\nНархларни жиловлашга ҳаракат қилган қўшни Қозоғистон ёки Қирғизистондан фарқли ўлароқ, Ўзбекистон ҳукуматининг бу каби чоралар кўргани ҳақида бирорта ҳам расмий хабар йўқ. Аксинча, жаҳон етакчиларини ташвишлантираётган озиқ-овқат бўҳрони таҳдидларига Ўзбекистон раҳбарияти пинагини бузаётгани йўқ. Ҳарқалай, президент Ислом Каримовнинг Мустақилликнинг 16 йиллиги муносабати билан қилган чиқишидан ана шундай таассурот қолади.\n“Ўзбекистон бугунги кунда ўзининг ғаллага бўлган эҳтиëжини қоплабгина қолмай, МДҲ таркибидаги қўшни давлатларга, Афғонистон, Эрон ва бошқаларга ғалла ва ун маҳсулотларини экспорт қилмоқда. Шуни таъкидлаш керакки, ғалла мустақиллигининг қўлга киритилиши мамлакат аҳолисини нафақат нон ва нон маҳсулотлари билан таъминлаш, айни пайтда унинг гўшт ва сут маҳсулотларига бўлган эҳтиëжини барқарор равишда ўз ҳисобимиздан қондириш масаласини ҳам ҳал қилиш имконини берди. Шуни эсимиздан чиқармаслик керак, бугунги кунда на гўшт на сут маҳсулотини четдан олиб келяпмиз. Ҳаммаси ўзимизда ишлаб чиқариляпти. Ким буни англаяпти, ким буни тушунаяпти”,- деганди якшанба куни Р.Зейлик.\nЖаҳон банки ва халқаро тузилмалар сўнгги ҳафталар давомида огоҳлантираётган озиқ-овқат бўҳрони таҳдидлари ва Ўзбекистонни ижтимоий беқарор давлатлар сирасига қўшгани бежиз эмас. Нархлар оша бошлаганидан бери Ўзбекистоннинг турли бурчакларида бир нечта норозилик намойиши ўтказилгани бунинг тасдиғидир. Бундай норозиликларнинг сўнггиси Наврўз байрами арафасида Тошкентнинг “Кадишев” бозорида рўй берган эди.\nЎзбекистонлик мустақил таҳлилчи Камолиддин Раббимов Тошкент ҳукумати чора кўриш ўрнига кўзбўямачилик билан шуғулланишни давом эттирадиган бўлса, Кадишевдаги “картошка можароси” ҳолва бўлиб қолиши мумкинлигини таъкидлади.\n“Бу Ўзбекистон ҳокимияти учун жуда катта муаммо. Албатта, президент, ҳукумат томонидан айтилаëтган гап, чора-тадбирлар тўғри келмайди. Ўзбекистонда камида 30-40 фоиз аҳоли депрессив аҳволда яшаяпти. Шунинг учун маълум бир ижтимоий бўҳронлар, ижтимоий бош кўтаришлар бўлиши эҳтимолдан холи эмас. Бунинг учун замин тайëр. Вазият фақатгина куч ишлатар тизимлар орқали назорат қилиб турилибди.Яъни бугунги кунда Ўзбекистон барқарорлигининг ижтимоий замири йўқ. Жамоатчилик онги ҳукумат томонидан қўрқувга бойитилиши орқали жамиятда хавфсизлик, барқарорлик сақланиб турилибди. Лекин Ўзбекистон жамияти бир неча марта ўзининг шундай хусусиятини кўрсатдики, айтиб бўлмайди. Айнан Андижонда ҳам шундай бир ҳолатни кўрдик. Агар жамият вазият назорат қилинмаяпти, деган хулосага келса, ҳамма кўчага чиқиб кетиб қолиши мумкин”,- деди К.Раббимов.


Буюк Британия бош вазири фавқулодда қўмита йиғилишини ўтказишни буюрди\n21:20 / 15.07.2016\nБуюк Британиянинг янги бош вазири Тереза Мэй Ниццадаги теракт туфайли COBRA фавқулодда қўмитаси йиғилишини ўтказишни буюрди.\n"Мен бугун миллий хавфсизлик кенгашидаги ўринбосаримга фавқулодда қўмита йиғилишини ўтказишни буюрдим", деб айтди Мэй.\nҚўмита таркибига мамлакатнинг ички ишлар вазирлиги ва махсус хизматлар вакиллари киради.\nМэй Британия ҳукумати Ниццадаги фожиада ҳалок бўлган ёки жароҳат олган британияликлар бўлганини зудлик билан аниқлашни буюрганини қўшимча қилган. Ҳозиргача мамлакатнинг бир фуқароси ярадор бўлгани маълум.\n14 июлда кечки пайт Ниццада Франция миллий байрами – Бастилиянинг олиниши кунида салют кўргани йиғилган одамларни юк машинаси ҳайдовчиси атайлаб босиб кетган. Ҳужум оқибатида айни вақтда 84 киши ҳалок бўлган.\nФевралда ўтказилган сўровнома маълумотларига кўра, 64 фоиз французлар Африка ва Яқин Шарқдан келган муҳожирлар Франциядаги жиноятчилик даражасига салбий таъсир кўрсатишини айтишган. Бундан ташқари, сўралганларнинг 67 фоизининг фикрича, мамлакат ҳукумати ва ОАВ муҳожирлар амалга оширган жиноятлар ҳақида ҳаққоний маълумот бермайди.


Ростовда 4 яшар қизчани зўрлаганликда айбланаётган шахс қўлга олинди\nРостов-Донда 4 яшар ўзбекистонлик қизчани зўрлаганликда айбланиб, 30 ёшли тожикистонлик қўлга олинди. Миллати ўзбек экани айтилаётган айбланувчи маст ҳолатда қизчани конфетлар билан алдаб олиб кетгани ва ўз айбига иқрор бўлгани хабар қилинди.\n"Жиноятчи тожикистонлик ўзбек экан"\nШу йилнинг 3 апрел куни Ростов-Доннинг дала ҳовли ва боғдорчилик хўжаликларидан бирида жуда оғир аҳволда бўлган 4 ёшли ўзбекистонлик Мафтуна исмли қизча топилди.\nЗўрланиб ва калтакланиб кетилган норасида шу ердаги ахлатхонага нимжон ҳолатда ташлаб кетилибди, дейди ҳодиса тафсилотларини гапириб берган Ростов вилояти бўйича Тергов қўмитаси Бош бошқармаси матбуот котиби Галина Галалаева.\n- Айбланувчи қизча яшаган жойга яқин маҳаллада яшаб келган, бир неча маротаба уни кўрган ва у билан гаплашган. Жиноят содир этилган кун у қизча яшайдиган уй ёнидан ўтиб кетаётиб, уни ёнига чақирган ва ўзи билан олиб кетган. Шундан кейин у қизалоқни боғдорчилик хўжалиги ҳудудига олиб бориб, ўз жиноятини содир этган,- дейди Тергов қўмитаси расмийси Галина Галалаева.\nТерговчилардан олинган маълумотга кўра, полиция ходимлари қизчадан жиноятчининг ташқи қиёфасини суриштириб, у шу атрофда яшайдиган мардикор фуқарога ўхшаб кетишини тахмин қилишган.\nКатта шов-шувга сабаб бўлган бу ҳодиса ортидан маҳаллий ва марказий оммавий ахборот воситаларида жиноятни содир этган 30 ёшли Ўзбекистон фуқароси Оқсой шоссеси йўналишидаги автобус бекатида Ворошилов тумани полиция ходимлари томонидан ҳибс этилгани хабар қилинди.\nРостов-Дон шаҳрининг 1-сонли порлиция бўлимида қолаётган бу шахс ўз айбига иқрор бўлган.\nБироқ, 4 яшар қизчани зўрлаганликда айбланаётган шахсни қидиришда бевосита иштирок этган “Азиз” Ўзбеклар миллий-маданий маркази раҳбари Қиёмхон Бобоев Озодлик билан суҳбатда жиноятчи аслида Тожикистон фуқароси, лекин миллати ҳақиқатан ўзбек экани аниқланганини айтади.\n- Уни ҳамма деярли қидирди. Мен ҳам кўпчиликни йиғдим, волонтер ўзбек-руслар йиғилди. Ўша куни қўлимизга уни паспортини олганимиз уни ушлашни тезлаштирди. Одамлар уни танишни бошлади. Биз тушликдан кейин аллақачон унинг маълумотларини ҳамма жойга тарқатиб чиқдик. “Ашан” магазинида ишлайдиган ўзбек қизлар уни ўша ерда пайдо бўлганида таниб қолибди. Ана шулар қўнғироқ қилганидан кейин, “Ашан” бекатида қўлга олинди. Мен уни қилганларини эшитиб шок ҳолатида эдим. У барча жиноятни бўйнига олди, “менга адвокат берасизлар, ўз хоҳишимга биноан таслим бўлганимни расмийлаштирасан”, деб тоза рус тилида сурбетларча шарт қўйиб ўтирибди. Шундай қутурган одамлар бутун миллатга иснод келтиряпти, дейди “ростовлик педофилни” ўшлашда бевосита иштирок этган маҳаллий ўзбеклар жамияти раиси Қиёмхон ака Бобоев.\nБобоев Қиëмхон билан суҳбат\nПолиция ходимлари айбланувчини топишда унинг собиқ хотини ёрдам берганини маълум қилишди.\nҲуқуқ-тартибот органларидан олинган маълумотга кўра, ҳибсга оилнган Тожикистоннинг Исфара шаҳрида 1982 йилда туғилган Жўраев Илҳом исмли шахсдир.\n"Қизчанинг аҳволи бирмунча яхшиланган"\nРостов ўзбеклари жамияти раҳбари сўзларига кўра, Мафтуна исмли 4 яшар жабрланган қизчанинг аҳволи бирмунча дуруст, врачлар уни ҳатто сўроқ қилишга рухсат берган. Мафтуна жиноятни айнан ҳибсга олинган тожикистонлик қилгани тўғрисида кўрсатма берган.\nМаълум бўлишича, Мафтуна асли Бухородан, онаси бир ўзи уни тарбиялаб келмоқда. Ўша куни Мадина қизчасини тоғаси қарамоғида қолдириб ишга кетган. Кўчага иккита дугонаси билан ўйнагани чиққанидан бироз вақт ўтиб, Мафтуна йўқолиб қолган.\nПолиция ходимлари томонидан Life News нашрига тақдим қилинган видеолавҳада Жўраев жиноят жойида олиб борилаётган амалиёт давомида қизча аввалига қаршилик кўрсатишга уринганини гапирмоқда.\n- Аввалига қўлидан олсам мен билан боришга қаршилик кўрсатди,- дейди ўша куни ўта маст ҳолатда экани ва нима қилаётганини англамаганини гапирган Илҳом Жўраев.\nЖиноятчи қизча билан маҳаллий дўконга кириб бир ҳовуч конфет олиб берган. Зўрлаб бўлганидан кейин, жиноятчи қизчани қаттиқ калтаклаган. Оғир руҳий ҳолатда, жароҳат олган ва йиғлаётган қизчани уни тоғаси топган.\nЖўраев Илҳом Россия Федерацияси Жиноят Кодексининг 132 моддаси 4 қисми, яъни зўрлаш асосида жиноий жавобгарликка тортилди. Тергов ишлари давом этмоқда.\nҚиёмхон Бобоев айрим миллатчи гуруҳлар бу ҳодисани ўз манфаатлари йўлида ишлатишга ва “яна бир ўзбек мигрант россиялик 4 яшар қизчани зўрлади” қабилида миш-мишларни тарқатаётганидан норози экани, жиноятчининг аслида миллати бўлмаслигини айтди.\nОзодлик ўтган ой охирларида Татаристоннинг Набережние Челни шаҳрида 8 яшар Василиса Галицинани ўлдирганликда гумонланиб, қўлга олинган яна бир Ўзбекистон фуқароси - Фаррух Тошбоевга якуний айблов эълон қилингани ҳақида хабар берган эди.\nАгар суд Фаррух Тошбоевни айбдор деб топса, у умрбод қамоқ жазосига ҳукм этилиши мумкин.


Инвестиция масалалари бўйича маслаҳатчи ва воситачи «Neftgazdepozit» МЧЖ қимматли қоғозлар бозорида турли хизматларини таклиф қилмоқда.\nИнвестиция масалалари бўйича маслаҳатчи ва воситачи «Neftgazdepozit» МЧЖ қимматли қоғозлар бозорида турли хизматларини таклиф қилмоқда. Манзил: Тошкент ш., Ойбек кўч., 26/1.\nҚимматли қоғозлар бозори тўғрисидаги қонунчиликка киритилган қатор ўзгаришларга мувофиқ, «Neftgazdepozit» МЧЖ корпоратив бошқариш Кодексининг меъёрларини акциядорлик жамиятлари фаолиятига жорий қилиш билан боғлиқ бўлган масалаларни ҳал этишда самарали ва сифатли ёрдам бериш ҳамда зарур бўлса қайта тузиш, ажратиш, бўлиш, қўшиш ва бирлаштириш йўли билан юридик шахсларни қайта ташкил қилиш билан боғлиқ бўлган масалаларни ҳал қилишда амалий ёрдамини таклиф қилмоқда.\nШунингдек, «Neftgazdepozit» МЧЖ қуйидаги хизматларни таклиф этади:\n— депозитар операцияларни амалга ошириш;\n— мижознинг топшириғи бўйича, мижознинг номидан ва унинг ҳисобига қимматли қоғозлар бўйича битим ва келишувлар тузиш, амалиётларни бажариш;\n— қимматли қоғозлар эмиссияси таомилини амалга ошириш, аввал чиқарилган ва рўйхатга олинган қимматли қоғозларга ўзгартириш киритиш ва чиқарилган қимматли қоғозларни ЯДРдан чиқариб ташлаш юзасидан ҳужжатлар тўпламини шакллантириш;\n— акциядорлик жамиятининг таъсис этувчи ва ички ҳужжатларини ишлаб чиқиш ҳамда уларни амалдаги қонунчиликка мувофиқлаштириш;\n— қимматли қоғозлар бозорида маълумотларни очишга кўмаклашиш, акциядорлик жамиятининг корпоратив веб-сайти қонунчилик талабларига мувофиқлигига таҳлил қилиш ҳамда уни такомиллаштириш юзасидан тавсиялар тақдим этиш (ишлаб чиқувчилар учун техник топшириқни тайёрлаш).\n«Neftgazdepozit» МЧЖ мутахассислари қимматли қоғозлар бозорида ишлаш бўйича катта тажриба ва юқори профессионаллик даражасига эга бўлиб, буни қимматли қоғозларни мувофиқлаштириш ва ривожлантириш Маркази томонидан берилган тегишли малака аттестатлари ҳам тасдиқлайди.\n«Neftgazdepozit» МЧЖ фаолиятининг асосий тамойиллари ҳар бир мижозга индивидуал ёндашув, юқори даражали хизматлар кўрсатиш, мослашувчан шаклларда ҳамкорлик қилиш, масъулият ҳис этиш ва узоқ муддатли ҳамкорликка йўналганлик билан ифодаланади.\nСиз ишончли шерикни жалб қилишдан манфаатдор бўлсангиз, биз Сиз учун ҳар қандай қулай вақтда учрашиш ва ҳамкорлик қилиш йўналишларини муҳокама қилишга тайёрмиз.\nБоғланиш учун телефонлар: 129-77-66 (99).\nСўнгги ўзгартириш: 04.08.2016 13:19


OzodDayjest: “Ўрта асрлар шароитида” даволанган 25 кунлик чақалоқ охир-оқибат нобуд бўлди\n21 сентябр 2020, Тошкент вақти: 07:01\n25 кунлик чақалоғидан айрилган тошкентлик Елена Саревская шифокорлар устидан арз қилди. Хусусий бандлик агентликларидан 30 таси шу пайтгача бирорта ҳам талабгорни чет элга юбормаган. Юқори мақомга эга инсонлар орасида ҳам ОИВга чалинганлар борлиги иддао қилинди.\n25 кунлик чақалоғидан айрилган тошкентлик аёл Елена Саревская шифокорлар устидан арз қилди (www.daryo.uz, 3 декабрь). Мусибатзада аёлга кўра, болалар жонлантириш бўлимларида элементар дори-дармонлар, кислород ниқоблари етишмайди.\n“Фарзандимни иссиқ сув билан тўлдирилган баклажкалар билан иситишди. Бу нимаси? Биз ўрта асрларда яшаяпмизми?.. Фарзандимни энди қайтариб бўлмайди. Бироқ бундай ёрдамга муҳтож болалар жуда кўп. Биз бутун республика аҳолиси касал болаларнинг ё операциясига, ё дорисига пул йиғамиз. Бошқа нормал мамлакатларда бундай ҳолат кузатиладими?” дея саволга тутади соғлиқни сақлаш вазирини Е.Саревская.\nАёл ўз мурожаатида, шунингдек, тиббиёт муассасаларидаги коррупция ҳақида гапирган.\nСоғлиқни сақлаш вазири Алишер Шодмонов фарзандини йўқотган Елена Саревскаяга ҳамдардлик билдирган. Маълум қилинишича, 2 декабрда вазирнинг буйруғи билан ишчи гуруҳ ташкил этилиб, ўлим қайд этилган тиббий муассасада текширув бошланган.\nМамлакатда фуқароларни хорижда ишга жойлаштириш лицензиясига эга 65 та агентлик фаолият юритаётган бўлса, уларнинг 30 таси шу вақтга қадар бирорта ҳам талабгорни чет элга юбормаган. Мақолада ушбу ҳолат “замонавий судхўрлик феномени” деб аталган.


Тадбиркорнинг оилавий чорвачилик корхонаси\nЯратилган имкониятлардан унумли фойдаланган ҳолда чорва моллари сонини кўпайтириш, маҳсулдорликни ошириш бўйича ҳам эътиборга лойиқ ишлар қилинмоқда.\n“Jamshid asl chorva” оилавий чорвачилик корхонасида амалга оширилаётган ишлар шулар жумласидандир. Мазкур чорвачилик корхонаси 1 млрд. 800 млн сўм кредит маблағлари эвазига чет элдан 200 бошдан ортиқ зотдор молларини олиб келган, энди хориждан сутни қайта ишлаш ускуналарини ҳам келтиришни режалаштиряпти.\nТуманда чорвачиликни ривожлантириш бўйича олиб борилаётган ишлар натижасида фуқаролар бандлигини таъминлаш, сифатли гўшт ва бошқа озиқ-овқат маҳсулотларини етказиб бериш имконияти кенгаймоқда.\nФерма замонавий ускуналар билан жиҳозланган бўлиб, барча жараёнлар автоматлаштирилган. Тадбиркор Санжар Содиқов келажакда гўштни қайта ишлаш цехини барпо қилишни ҳам мақсад қилган.


Тошкентда USENET//2011 Интернет-анжумани ўтказилади\n28 январ 2021, Тошкент вақти: 00:34\n6 – 7 декабр кунлари Тошкентдаги “Пойтахт” бизнес-марказида илк бор USENET//2011 номли профессионал Интернет-конференцияси ўтказилади.\nАнжумандан кўзланган мақсад IT-мутахассислари тажрибаси ва тайёргарлигини ошириш учун маҳаллий профессионал мутахассислар ўртасида тажриба алмашишдан иборат экани айтилмоқда.\nГазета.уз нашрига кўра, Интернет-рекламаси соҳасида Ўзбекистондаги етакчи ширкатларидан бири ҳисобланган Ledokol Group мазкур конференциясининг асосий ташкилотчиси ҳисобланади.\nЎзбекистонда кўплаб мустақил Интернет нашрлар сайтлари доимий равишда тўсиб келинади. Чегара билмас мухбирлар каби халқаро ташкилотлар Ўзбекистонни Интернет душманлари рўйхатига қўшган.


RAHBARXON.uz | ҲИҚИЧОҚ ТУТИШИ ҲИҚИЧОҚ ТУТИШИ – RAHBARXON.uz\nҚорин дам бўлганда ошқозонда, ичакларда қуруқлашиш юз бериб, ошқозон ости безининг нотўғри ишлаши ҳазм органини бузиб, витаминлар етишмаслигига олиб келади. Булар айни вақтда ҳиқичоқни келтириб чиқаради. Ҳиқичоқни даволаш учун ошқозон-ичакларни ювдириб, 4-5 кун очлик эълон қилиб, ҳар уч ойда такрорлаб турилса, ҳиқичоқ бўлмайди.\n* Ҳуқна (клизма)га мойчечак сувини ишлатиш керак. Бир ярим литр қайноқ сувга уч қошиқ мойчечак гулини солиб, устини икки соат ўраб қўйилади, кейин докадан ўтказиб ҳуқна қилинади.\nМойчечак, сано, арпабодиён, газанда, игир илдизи – ҳаммасидан майдалаб чой шаклига келтирилгач, ундан бир литр қайнаган сувга бир қошиқ солиб, икки соат усти ўраб қўйилади. Кейин ҳар икки соатда 100 г дан ичилади. Ушбу дориларнинг инсон ҳаётига умуман зарари йўқ.\nҲиқичоқ сабаби меъда шираси ошиб кетганидан бўлса, бемор қусиб, кейин иссиқ сув ичиши, сариёғ ёки бодом мойини ютиши керак.\nЁввойи наъматак мевасидан бир ош қошиғи устига бир стакан қайноқ сув қуйиб, ярим соат дамлаб қўйилади. Кейин шу дамламадан кунига уч маҳал овқатдан олдин ичилади. Бу муолажани Ибн Сино тавсия этган.\nИбн Сино ҳиқичоқ тутиши меъда ортиқча тўлганидан бўлса, беморни қусишга мажбур қилиб, кейин бир пиёла эрмон шарбатини ичирган. Ҳиқичоқ сабаби қуруқлик бўлса, беморга кўпроқ янги соғилган сут ва бодом ёки ошқовоқ мойи аралаштирилган шарбатларни тавсия этган. Ундан кейин арпа суви, ошқовоқ ва бодринг шарбати ичирган. Ҳиқичоқ меъда совуқлигидан келиб чиққан бўлса, беморга рута ва чой содасига шароб аралаштириб беришни тавсия этган.\nТоғрайҳон мойидан олиб томоққа суртилади ва 2-3 томчидан кунига уч маҳал истеъмол қилинади.\nОққайин баргларидан икки ош қошиғини кечқурун термосга солиб, устидан икки стакан қайноқ сув қуйилади ва дамлаб қўйилади. Эрталаб сузиб олиб, кунига тўрт маҳал овқатдан ярим соат олдин ярим стакандан ичилади.\nИбн Сино айтишича, ялпиз қиздирувчи ва буриштирувчи кучга эга бўлиб, меъдани мустаҳкамлайди, ҳиқичоқни тўхтатади, овқатнинг ҳазм бўлишига ёрдам беради, юракни бақувват қилади. Бир чой қошиқ ялпиз ва бир чимдим қора чойдан олиб, устига бир стакан қайноқ сув қуйилади ва ярим соат дамлаб қўйилади. Кейин чой каби ичилади.\n50 г кийикўтидан олиб, жигарранг шиша идишга солинади. Устига ярим литр кучли оқ вино қуйиб, ўн кун қоронғи ва илиқ жойда сақланади, вақти-вақти билан чайқатиб турилади. Сузиб олиб, кунига 3-4 маҳал бир ош қошиқдан истеъмол қилинади.\nИкки ош қошиқ дафна устига бир стакан қайноқ сув қуйиб, бир соат дамлаб қўйилади. Кейин ҳар ярим соатда 10-15 томчидан ичилади.


«Бор-йўғи» 700 миллиард доллар... Компанияни нима...\n09.01.2019 16:44 0 185\n«Apple» муаммолар гирдобига ўралашиб қолди: Хитой ва Германия эски «айфон»ларни сотишни тақиқлаяпти, янгилари эса бозорни «портлатолмади». Компания янги йилнинг биринчи чорагидан қанча тушум билан чиқиши ойдинлашгач эса, акциялари салкам 10 фоизга қадрсизланиб кетди. Энди бу кўнгилсизликлар ёнига барча турдаги «iPhone»лар чиқарилиши қисқартирилиши ҳақидаги хабарларлар қўшилди. Бу ҳақда «Nikkei» нашри ёзмоқда.\nКомпанияга яқин манбаларга кўра, «Apple» 2019 йил биринчи чораги учун смартфонлар сотуви прогнозини қайта кўриб чиқанидан сўнг бутловчи қисмларни етказиб берувчилардан таъминотни қисқартиришни сўраган. Яъни аввалига режалаштирилган 47-48 миллионта эмас, 43 миллион дона қурилма ишлаб чиқарилади. Агар 2018 йилнинг биринчи чорагига назар солсак, «Apple» глобал бозорга 52,2 миллион дона смартфон етказиб берганди.\nКомпания «қисқартириш сиёсати»га асосий сабаб шуки, охирги смартфонлари — «iPhone XS», «XS Max» ҳамда «XR»ни бозор «кўтармади»: нархи қимматлиги иккинчи масала, янги флагманлар ашаддий фойдаланувчиларга ёқмади.\nКомпания раҳбари Тим Кукнинг сўнгги баёнотларидаги нобарқарорлик акциядорларни кўпроқ ташвишлантирмоқда, ахир шуни деб компания қиймати тушиб боряпти. «Apple» энди энг қиммат уч компания орасида ҳам эмас — «Amazon», «Microsoft» ва «Alphabet» олдинга ўтиб кетди.\nЭслатиб ўтамиз, 2018 йил августи охирига келиб «Apple» триллион долларлик компанияга айланганди, ҳозир эса «бор-йўғи» 700 миллиард доллар туради.\nТехнология 23/06, 09:08\n«Apple» янги iOS 14 операцион тизимини тақдим этди


Чимкентда ҳибсдаги фаолга психиатрик экспертиза тайинланди\n14 февраль куни Чимкент шаҳар Ал-Фаробий туман суди «ижтимоий низо қўзғатиш», «терроризмни тарғиб қилиш» ва «тақиқланган жамоат фаолиятида иштирок этиш» моддалари бўйича айбланаётган фаол Ерулан Амировни психиатрик экспертизадан ўтказишни тайинлади.\nБу ҳақда Озодликка унинг адвокати Мурат Жўлшиев маълум қилди.\nДекабрь ойида фаол Ерулан Амировнинг онаси Шарипа Ниёзова у махсус хизмат ҳибсхонасида ўз жонига қасд қилишга урингани ҳақида хабар берган эди. Кейинроқ Амиров ИИВ Жазони ижро этиш тизими қўмитасининг ИЧ-167/11 тергов изоляторига ўтказилди. Фаол, адвокатга кўра, ушбу тергов ҳибсхонасида бўлганида суд мажлисида онлайн иштирок этган.\nАдвокат Мурат Жўлшиевнинг сўзларига кўра, у ва Амировнинг онаси суд-психиатрия экспертизасини ўтказиш учун ариза берган. Прокуратура ва ахлоқ тузатиш муассасаси бу баёнотни қабул қилди.\n— Судья Олмаота вилоятида экспертиза ўтказиш тўғрисида қарор чиқарди. Энди суд экспертизаси институти Амировни руҳий касалликлар шифохонасига жойлаштириш ёки йўқлигини аниқлаши керак», — деди Жўлшиев.\nЕрулан Амиров иши бўйича суд жараёни 25 январь куни бошланган.\n2021 йил март ойида Ерулан Амировга нисбатан жиноий иш қўзғатилган эди. Унга «ижтимоий низо қўзғатиш», «терроризмни тарғиб қилиш», «тақиқланган ташкилот фаолиятида иштирок этиш» моддалари бўйича айблов эълон қилинди. Июнь ойида ихтисослаштирилган тергов суди фаолни Олмаота вилоятининг Оқтас қишлоғидаги руҳий касалликлар шифохонасига ётқизиш тўғрисида қарор чиқарган. Август ойида шифохона унинг тузалиб кетгани ҳақида маълумотнома берди.\nШарипа Ниёзованинг Озодликка айтишича, ўғли руҳий касалликка чалинган ва у расман психиатрик рўйхатда бўлмасада, шизофрения ташхиси қўйилган. Шунингдек, у бунгача ўғлини психиатрга олиб боришга рухсат берилмаганини айтди.\n2021 йил декабрь ойида фаоллар Ерулан Амировни озод қилишни талаб қилиб, апелляция билан чиқишган. Қозоғистонлик ҳуқуқ фаоллари Амировни «сиёсий маҳбуслар рўйхати»га киритган.


Oldingi maqola ЗАМОНАВИЙ ТЕХНОЛОГИЯ, КЕНГ ҚАМРОВЛИ ТИББИЙ ХИЗМАТ\nKeyingi maqola УЗУМ\nКўз - инсон организмидаги энг муҳим аъзо. У туфайли борлиқни борича кўрамиз, англаймиз. Бусиз ҳаётни тасаввур этиш қийин. Кўз касалликлари профилактикаси эса дунёни равшан нигоҳда кўриш имконияти чекланган, кўриш қобилиятида нуқсонлар юзага келган кишиларнинг мушкулини осон қилишда муҳим аҳамиятга эга. Шундан келиб чиққан ҳолда вилоят кўз касалликлари шифохонаси мутахассислари томонидан жойларда ташкил этилаётган сайёр қабуллар давомида кўплаб беморлар кўрикдан ўтказилиб, даволаш чоралари кўрилмоқда, тегишли тавсиялар берилаётир.\nКўз ва унинг ёндош аъзолари касалликлари профилактикаси бўйича навбатдаги бепул тиббий кўрик Қарши шаҳридаги Алишер Навоий маҳалласи аҳолиси учун бўлди. Унда 100 нафардан зиёд киши тўлиқ тиббий кўрикдан ўтказилди.\n- Белгиланган режага мувофиқ, ҳар ойда Қарши шаҳридаги иккита маҳалла аҳолиси 17 турдаги кўз касалликлари бўйича тиббий кўрикдан ўтказилаяпти, - дейди вилоят кўз касалликлари шифохонаси бош шифокори Баҳриддин Эшдавлатов. – Поликлиникалардан олиб жамланган статистик маълумотларга таяниб, қайси ҳудудда касалликлар кўп учрайдиган бўлса, биринчи навбатда ўша ердаги беморлар бориб кўрилади, аниқланган касалликлар юзасидан зарур тавсиялар берамиз. Кам таъминланган оилалар аъзолари, касалликнинг оғир формаси билан оғриган кишиларни бепул даволаш чоралари кўрилиб, тегишли йўлланмалар берилаяпти.\nМаълумот учун, кўз касалликлари профилактикаси бўйича навбатдаги сайёр қабул жорий ҳафта охирида Касби тумани аҳолиси учун ташкил этилади.


UzPFL :: Ўзбекистон ва Португалия Профессионал футбол лигалари ҳамкорликда ишлайди\nЎзбекистон Профессионал футбол лигаси 2019 йилги мавсум учун талабларни кучайтираётгани қайд этилганди. Яъни, келаси йилдан бошлаб Pepsi Суперлиганинг ҳар бир клуби ўз академияси масаласига жиддий эътибор қаратиши шарт.\nБиринчи лига. “Навбаҳор-Фарм” “Яшнобод”дан устун келди\nФутзал. 7-тур тақвими\nU-21 Биринчилиги, 20-турида учта учрашув ўтказилди\nCoca Cola Суперлига, 20-тур: НAСAФ — AГМК 2:0\nБиринчи лига. “Рубин” – “Пахтакор-79” ўйини 26 октябрга кўчирилди\nCoca Cola Суперлига. 17-тур (қолдирилган ўйин) ПAХТAКОР — СЎҒДИЁНA 2:0\nCoca Cola Суперлига. АГМК Қаршида “Насаф”га мағлуб бўлди\nПро лига. “Динамо” Фарғонада “Истиқлол”ни мағлуб этди\nCoca Cola Суперлига. Қолдирилган ўйинда “Пахтакор” ғалаба қозонди


Андижонликлар Қозоғистондаги турнирни ғалаба билан бошлади / CHAMPIONAT.asia\n16:08Карикатура. Муаммо ҳал бўлди: бундан буён Бензема ва Менди Винисиусга пас беришади 2 15:57Сардор Нормуҳамедов: "Trastbank Cup" болалар футболини қўллаб-қувватлашда давом этади" 0 15:30Olamsport: Майк Тайсон норози, UFC'да икки чемпион жанги ва бошқа хабарлар 0 14:58Спортчилар ижтимоий тармоқларда 0 14:4239 ёшида ҳам А Серия тўпурари бўлиб турган Златан ҳақида 12 14:36"Футболда тўхтаб туриб ҳаракат қилиб бўлмайди, "Нефтчи"ни Суперлигада кўрсам хурсанд бўламан, "Турон"нинг кучи бирдамлик ва ҳаллоликда". Мурод Исмоилов билан интервью 9 14:24"Арсенал" 1 июлдан бери илк бор ўз уйида тўп ўтказиб юбормади 0 14:00Ромеро "Манчестер Юнайтед"да қолади 1 13:37"Наполи" Гаттузо билан шартномани узайтиради 0 13:17Шиддатли ва қизиқарли тарзда кечаётган Ла Лиганинг 8-тур учун превьюси 9 13:0042 ёшли Рикельме фаолиятини давом эттириши мумкин 0 12:37Калиду Кулибали: "Мен Неаполни севаман, Неаполь эса мени" 5 12:14"Юве" Сарри билан шартномани бекор қилиш борасида музокаралар олиб бормоқда 0 11:58Ўзимизнинг карикатура: "Барса" ва "Юве"нинг твиттердаги аккаунтлари бир-бирини тролл қилди 14 11:30Фабиньонинг қачон сафга қайтиши маълум 1\nАндижонликлар Қозоғистондаги турнирни ғалаба билан бошлади\nТеглар : АндижонАндижон Футбол Академия\nАндижон шаҳридаги “Андижон Футбол Академия” тарбияланувчиларидан иборат бўлган болалар жамоаси ҳар йили Россия ва Қозоғистон давлатларида ўтказиладиган халқаро турнирларда иштирок этиб келмоқда.\nЖорий йилнинг 24 март куни Қозоғистон Республикасининг Олма-Ота шаҳрида навбатдаги халқаро мусобақага старт берилди.\nУнда “АФА” жамоаларидан ташқари Россия, Қирғизистон, Тожикистон ва Туркманистон давлатларидан ҳам жамоалар ташриф буюрганини эътироф этиш лозим.\nМазкур мусобақада “АФА”дан иккита жамоа иштирок этмоқда. Яъни Шохруҳ Ишанов бошқарувидаги “АФА-SGS Shiringaz-2005” ҳамда Лочин Гулдаев мураббийлигидаги “АФА-SGS Shiringaz-2006” жамоаси.\n2005 йилда туғилган футболчилар ўртасидаги мусобақада жами 12та жамоа 3та гуруҳга бўлинган холда, ғолиблик учун кураш олиб бораётган бўлса, 2006 йилда таваллуд топган болалар жамоалари сони 16тани ташкил этди.\nАҳамиятлиси “АФА-SGS Shiringaz-2006” жамоаси турнирдаги илк учрашувини ғалаба билан якунлади. Қозоғистоннинг “Остона-Цесна” жамоасига қарши кечган учрашувда Абдуғани Ғуломов томонидан киритилган ягона гол якунда андижонликларнинг ғалабасини таъмиинлади.\n“АФА-SGS Shiringaz-2005” жамоаси эса чемпионатнинг дастлабки турида Қирғизистон чемпиони “Бишкек-Илбирс” жамоаси билан рўбарў келди. Якунда томонлар 2:2 ҳисобида дурангга имзо чекди. Қизиқарли ва муросасиз тарзда кечган баҳсда андижонликлардан Азизбек Усмонов дубл муаллифига айланди.\nМаълумот учун мазкур мусобақа 31 март кунига қадар давом этади.\nСардор Нормуҳамедов: "Trastbank Cup" болалар футболини қўллаб-қувватлашда давом этади" 0\nФИФА "Андижон"ни жазолади 44\n"Футбол ретро талқинда" (77-сон) 3


Қиличбозлик спорт турини аҳоли ўртасида оммалаштириш ва уни янада ривожлантириш. Республикада қиличбозлик спорт тури бўйича спортчиларнинг маҳорати даражасини оширишдир. Республика ҳудудлари ва спорт ташкилотларида турли ёш гуруҳларидаги қиличбозлик спорт тури бўйича спортчиларнинг тайёргарлик даражасини аниқлаш ва уларни саралаб олиш. Ўзбекистон Республикаси миллий терма жамоаларини шакллантириш, шунингдек қиличбозлик спорт тури бўйича кучли спортчиларни аниқлаш, тренер ва ҳакамларнинг малакасини ошириш, ўтказиладиган мусобақалар натижаларини таҳлил қилишдан иборат. Дастурга кўра мусобақанинг биринчи куни рапира йўналиши бўйичи ўғил болалар ва қизлар ўзаро беллашдилар.\nАйтиб ўтиш жоиз эртага йаъни 22 июнь куни мусобақа давом этади ва турнирнинг 2 кунида шпага тури бўйича баҳслар бўлиб ўтади.


Женевада Сурия режими билан мухолифати ўртасида музокаралар давом этмоқда\nБМТ ва Араб давлатлари лигасининг Сурия бўйича махсус вакили Лахдар Браҳимий.\nЖеневада Сурия ҳукумати билан мухолифати ўртасидаги тўғридан-тўғри музокараларнинг учинчи куни бошланмоқда. БМТ ва Араб давлатлари лигасининг Сурия бўйича махсус вакили Лахдар Браҳимий душанба кунги сўзлашувларда БМТ таклиф қилган ўтиш даври ҳукуматини тузиш режасига доир муҳокамалар бошланишига умид қилишини билдирди.\nМухолифат ўтиш даври ҳукуматига президент Башар Ассад киритлмаслигини талаб қилмоқда. Расмий Дамашқ бу талабни рад этмоқда.\nЯкшанба куни рақиб томонлар гумманитар масалаларни муҳокама қилишди. Сурия ҳукумати қуршовда қолаётган Ҳомс шаҳридан аёллар ва болалар олиб чиқиб кетилиши мумкинлигини билдирди. Браҳимий аёллар ва болалар Ҳомс шаҳрини дарҳол тарк этиши мумкинлиги тўғрисида хулоса қилганини айтмоқда.\nСурия марказидаги Ҳомс шаҳри асосий жанг майдонларидан бири бўлиб қолмоқда. Ассад кучлари ўтган йили шаҳар атрофидаги катта ҳудудларни эгаллаб олган ва Ҳомс марказида исёнчилар билан бирга минглаб тинч фуқаролар қуршовда қолмоқда.


Ёшлар билан очиқ мулоқот ташкил этилди | Ўзбекистон Халқ демократик партияси\n2020-07-03 10:07:39 3057\nЁшлар — ҳар қандай жамиятнинг эртаси. Шу маънода айтадиган бўлсак, улар бугунги ва эртанги кунимизнинг ҳал қилувчи кучидир. Ҳозирда мамлакатимиз аҳолисининг 60 фоизини баркамол авлод эгалари ташкил этишини ҳисобга олсак, юрт тараққиёти кўп жиҳатдан навқирон ўғил-қизларга боғлиқ эканини янада теранроқ тасаввур этамиз.\nМамлакатимиз аҳолисининг салмоқли қисмини ташкил этадиган ёшларнинг бугунги кайфияти, қизиқишу интилишлари, маънавий-руҳий олами қандай? Ўз навбатида, уларни нима ўйлантиради ва ташвишга солади? Ўзи бугун ёшлар нималар билан банд? Уларни кўпроқ нималар қизиқтиради?\nУшбу саволларга жавоб топиш мақсадида Самарқанд вилоят уй-жой коммунал хизмат кўрсатиш бошқармасида вилоят партия кенгаши ташаббуси билан ёшлар билан очиқ мулоқот ташкил этилди.\nТадбирда ёшлар билан манзилли ва тизимли ишлаш, улар учун муносиб шароитлар яратиш, замонавий билим ва кўникмага эга бўлишларини таъминлаш, уларнинг илғор ғоя ва ташаббусларини ҳар томонлама қўллаб-қувватлаш масаласида сўз борди. Йигит-қизлар ҳеч қаерда ишламайдиган ёшлар билан ҳар ҳафта учрашиб, уларнинг муаммоларини ўрганиш, ташаббус ва ғояларини қўллаб-қувватлаш ҳамда бандлигини таъминлаш бўйича ўз таклифларини баён қилишди. Муаммоларни ҳал этишда ҳар бир депутат фаол бўлиши кераклиги, ёшлар масаласи кун тартибидаги асосий масала экани таъкидланди.\nЎзХДП Самарқанд вилоят кенгаши раиси Баҳодир Неъматов бошқарма ёшларини байрам билан табриклаб, уларга совғалар топширди. Тантанали тадбирда партияга хайрихоҳ, унинг дастурий-мақсадларини қўллаб-қувватлаш ва амалга оширишга аҳд қилган 15 нафар ёш ходимлар партия сафига қабул қилинди.


ОАВ: Номи — гўшт, ўзи — суяк\n16:17 / 25.12.2015\nБугунги кунда гўшт маҳсулотлари сотилишида қассоблар ва сотувчилар йўл қўяётган айблар “Оила даврасида” нашри ёритилди.\n“Бозорга тушиб, гўштларни бир-бир кўздан кечирасиз... Ўзингиз хоҳлаган бўлакни кўрсатсангиз, сотувчи уни тарози палласига қўяди. Шу пайтда муштдеккина суяк ҳам яшин тезлигида тарози палласидан жой олади.\nСотувчидан бунга изоҳ сўрасангиз, «Ака, мол суяксиз бўлмайди-ку! Ҳамма жойда шунақа», деган мужмал гап билан қутулади. Харидор эса бу муаммога қандай ечим топишни билмай, боши қотади”, - деб ёзади муаллиф.\nАслида бу ўринда сотувчи билан харидор орасидаги муомалада қай бири ҳақ? Бу масала қай тартибда ҳал этилади? Уни тартибга солувчи бирон меъёрий ҳужжат борми?\nГўшт маҳсулотлари савдоси билан шуғулланувчи айрим шохобчаларда гўшт таркибидаги суяк ажратиб олинади ҳамда лаҳм гўшт ва суяк алоҳида-алоҳида нархларда сотилади.\nМасалан, шу кунларда лаҳм гўшт 35 минг, ундан ажратиб олинган суяк эса 6 минг сўмгача савдога чиқарилмоқда. Оддий суякли гўштнинг нархи эса 25-30 минг сўм атрофида.\nБозорларда эса вазият сал бошқачароқ. Айрим сотувчилар қоқ суякни ўзини суяги меъёрида бўлган гўштга ҳам қўшиб сотишади. Лаҳм гўшт 30-32 минг сўм, ҳар қандай гўштга суяк қўшиб сотиш эса 25-28 минг сўм.\nБунда гўштга қўшиб бериладиган қоқ суякнинг миқдори 100-250 граммгача бўлиши мумкин.Шу тариқа, бозорда бир килограмм гўштнинг ўртача нархи 30 минг. Бир килограмм қоқ суякнинг нархи эса 3 минг сўм. Қоқ суяк қўшиб тортиб берилган 1 килограмм гўшт маҳсулотининг нархи 27 минг сўм.\nУнинг таркибидаги қоқ суякнинг миқдори 150 грамм. 1 килограмми 27 минг сўм бўлган гўштнинг 850 грамми 22 минг 950 сўм. 150 грамм суяк эса 450 сўм. Жами 23 минг 400 сўм. Агар ўша 150 грамм суякни ҳам гўшт нархида ҳисобласак, 4050 сўмни ташкил қилади.\n“Демак, харидор сотувчининг 23 400 сўмлик маҳсулоти учун 27 минг сўм пул тўлаяпти. Нега? Ўртадаги фарқ (3600 сўм) қаёққа кетяпти?”, - деб ёзади муаллиф.


«Вақтинг ўтяпти!!» – фаросатсиз саволлар ва уларга қандай жавоб бериш кераклиги ҳақида • NeMolchi.uz\nBosh sahifa Jabrlanganlarga maslahat «Вақтинг ўтяпти!!» – фаросатсиз саволлар ва уларга қандай жавоб бериш кераклиги ҳақида\n«Вақтинг ўтяпти!!» – фаросатсиз саволлар ва уларга қандай жавоб бериш кераклиги ҳақида\nАфсуски, жамиятимизда бошқа инсонлар – айниқса аёлларнинг яшаш тарзи жуда қизиқ. Ҳар бирингиз ўз ҳаётингизда шундай фаросатсиз саволларга учраганингиз аниқ.\nМенталитетимиз бошқа мамлакатлар менталитетидан тубдан фарқланади. У ерларда аёл битта қараши билан ўта қизиқувчан инсонни жойга қўйиши мумкин билса, бизда аёллар ўзларига ноқулай бўлган саволга қатъий жавоб беришдан уялади.\nКелинг, аёлларга қандай савол бериш мумкин эмас ва модомикки бировнинг фаросатсизлигига учрасангиз қандай жавоб бериш кераклигини аниқлаб оламиз.\n1. «Йигитинг борми? Унаштирилганмисан? Қачондан бери учрашиб юрибсизлар?»\nЭрга тегмаган қизларга энг кўп бериладиган савол. Бир тарафдан сиз бундай саволларга, айниқса улар бегона ёки нотаниш одамлардан берилса, жавоб беришга мажбур эмассиз, лекин сиз ўзингизнинг шахсий ҳаётингиз ҳақидаги барча ҳақиқатни ошкор қилишга тайёр эмаслигингиз ҳақида қистириб ўтишингиз мумкин. Агар одам биринчи марта тушунмаган бўлса, иккинчи бундай саволлар билан безовта қилмасликларини сўранг.\n2. «Йигитинг сенга уйланмоқчими?»\nУчратганмисиз? Бундай саволни эркак кишидан эшитсангиз, ўзига ҳам шундай савол бериб қутулса бўлади – «Ўзингиз уйланмоқчимисиз?». Ёки шахсий ҳаётни муҳокама қилмоқчи эмаслигингизни айтишингиз мумкин.\n3. «Эрга тегдингми? Йўқми? Қачон энди?»\nҲеч кимга сир эмаски, қизлар маълум ёшга етиши билан, у автоматик равишда потенциал келинга айланади. Ота-онаси, қариндошлар ва ҳатто қўшнилар унга куёв излай бошлайди, қиз ҳақида танишларига айтиб «реклама» қилишади.\nБаъзида атрофдагиларни унинг ҳаёт режалари ҳам қизиқтирмайди – у ўқиш ёки ишлашни хоҳлар – лекин улар учун бу муҳим эмас, муҳими, турмуш қуриш ва фарзанд кўриш, чунки бу ҳақиқий аёлнинг вазифаси ва тақдири.\nАгар қиз ўқиш ва ишлаш ҳуқуқини ҳимоя қила олган бўлса ҳам, атрофдагилар барибир уни тинч қўйишмайди: «Қачон эрга тегасан?», «Вақтинг ўтиб кетяпти, чўзма, кейин қари қизни ким ҳам олади?\nҚандай жавоб бериш керак: албатта бу ҳолда «Менга бундай саволлар беришлари ёқмайди» ёки «Шахсий ҳаёт унга аралашиш мумкин эмаслиги учун ҳам шахсий дейилади!” каби жавоблар билан чегараланишингиз мумкин. Бундан ташқари, «Мен эркинликни ихтиёрий қулликка алмаштиришга тайёр эмасман» каби жавоблар билан ҳазиллашингиз мумкин.\n4. «Қачон кўпайишасизлар? Вақтинг ўтиб боряпти!» ёки «Қачон бизни набирали/эварали қиласизлар?»\nТасаввур қилинг: ўша кун келди – қиз турмушга чиқди! Ҳамма хурсанд, тўйдаги меҳмонлар «ували-жували» бўлиш тилаги билан қадаҳ кўтаради, бобо-бувилар ёшларга тезроқ уларни неварали қилиш шарт эканликлари ҳақида эслатади. Яна кимдир оила фарзандлар билан тўкислигини эслатади.\nҚандай жавоб бериш керак: болали бўлмоқчи бўлсангиз буни кимдир хурсанд бўлиши учун эмас айнан ўзингиз жавобгарлигини ҳис қилган ҳолда фарзанд кўришингизни айтинг.\n5. “Ўзинг туғдингми”. Ҳар бир аёл шундай саволга дуч келгани аниқ. Бундан ташқари, жамиятимизда ўзи туғмаган аёлни қадрсизлантириб, ҳақиқий аёл ва она эмас деб талқин қилишади. Нима деб жавоб бериш керак: бундай фаросатсизларча берилган саволга “Мени ўрнимга қўшним туғди” ёки “Ўзимда эмасдим, эсимда йўқ” деб жавоб берса бўлади.\n6. “Эмизасанми”. Ёш оналарнинг асабига тегадиган яна бир бемаъни савол. Ҳар бир одам сен ҳақиқий она ва эмизишдан яхшиси йўқлигини билишингга ишонч ҳосил қилиш шарт, гўё. Ўзи эмизмаса, аёллик мажбуриятини бажармаган, деб ҳисоблашади одамларимиз. Нима деб жавоб бериш керак: ғамхўрликлари учун миннатдорлик билдириб, она сифатида болангизга нима кераклигини ўзингиз билишингизни айтинг.\n7. “Иккинчисини қачон туғасан?”. Ғашингга тегувчи саволлар хит-парадининг яна бир “қаҳрамони”. Энди биринчингни катта қилишга улгурмайсан, одамлар иккинчиси, учинчиси ва ҳоказосини қачон туғишингга қизиқади. Нима деб жавоб бериш керак: сабр, сабр ва яна сабр. Бундай эътиборни ўз ҳаётларига қаратишларини тилаган ҳолда сабрли бўлинг. Чунки бундай савол энг сабрли одамни ҳам асабини бузиши тайин.


Ихтилоф ва ечим | Azon.uz - Ахборот-таҳлилий портал\nИхтилоф ва ечим\n09:30 01.08.2018 962\nЯқин ўтмишимизда бўлган воқеа. Ислом оламида катта нуфузга эга олимлардан бири бир мамлакатга ташриф буюрди. Ташрифдан мурод мамлакат аҳолиси ўртасини сулҳ қилиш эди. Улар икки-уч тоифага бўлиниб олиб, қайсидир масалаларда тортишаётган эди. Олим улар билан гаплашса, ҳеч бири иккинчисига ён берадиган эмас. Аммо кўтарилган мавзу оддий масалалардан бўлиб, бирламчи муаммолардан ҳам эмас экан. Кўпни кўрган аллома уларга мурожаат қилибди: «Сизлар ҳамма масалаларда шунақа тафриқадамисизлар ёки ҳамфикр бўлган мавзуларинг ҳам борми?» Улар: «Йўқ, шу бир-иккита масалада келиша олмаяпмиз, 90 фоиз ҳамфикрмиз, ахир ҳаммамиз ҳам мусулмонмиз, динимиз, ватанимиз манфаати учун яшаяпмиз-ку», дейишибди. Олим саволда давом этибди: «Ҳаммаларингиз ҳам масжид-мадрасалар, мактаб-институтлар, завод-фабрикалар барпо этилишини истайсизларми?» Улар: «Ҳа, албатта», дейишибди. «Болаларга ёшликдан ҳар тарафлама пухта таълим беришга нима дейсизлар?», дебди олим. Улар: «Энг биринчи мақсадимиз шу ўзи», дейишибди. «Мамлакатни ички ва ташқи душманлардан асраш учун керакли чоралар кўришни зарур деб биласизларми?», деган саволига ҳам ҳаммалари ҳеч иккиланмай «Ҳа, бўлмасам-чи!» деган жавобни беришибди. «Шу юртда тинчлик-осудалик, тараққиёт бўлишини қай бирингиз истамайсиз?», деган саволни эшитганда барчалари ларзага келиб, «Ким ҳам уйи нотинч бўлишини истайди, тақсир?!» дейишибди. Олим шу зайлда халқ ва жамият учун долзарб бўлиб турган қатор муаммоларни санаб кетибди. Одамлар уларни ҳал қилиш зарурлигини бир овоздан қўллашда давом этибди. Шунда донишманд олим шундай дебди: «Биргаликда, ҳамфикрликда қиладиган шунча ишларинг бор экан, нега энди шу ихтилофли тўртта масалани ҳозир ўртага ташлаб олдиларинг? Нима, уларни айни пайтда ҳал қилмасаларинг, осмон узилиб ерга тушадими? Уларни ўз ҳолича қўйиб, бир овоздан маъқулланган мана бу зарур ишларингизни олдин қилиб олмайсизларми? Қасам ичиб айтаманки, агар шундай қилсаларингиз, анави ихтилофли масалалар ҳам ўз-ўзидан ҳал бўлиб кетади. Ўшанда бир-бирингизни яхши тушунасиз, ўзаро англашувингиз ҳам осон бўлади».\nОдамлар олимнинг гапини эшитиб, кўзлари мошдек очилиб, ўзларига келишибди. Дарров ярашиб, ўзаро ҳамфикр бўлган масалаларни ҳал қилишга киришишибди ва башорати берилганидек, ўртадаги муаммолар ҳам кўп ўтмай ўз-ўзидан баратарф бўлибди. Шундай қилиб, улар бир халқ бўлиб, тотувликка эришишибди ва мамлакат тараққиёт сари илдам юксалишга тушибди.\nБугун биз ҳам худди шу услубни қўллашга жуда муҳтожмиз десак, хато бўлмаса керак. Биз аввало аҳли илмлар, диндорлар ўртасида, қолаверса, бутун халқимиз миқёсида шу йўлни тутишимиз керак. Юрт учун бу жуда ҳам керак. Ҳозир бўлар-бўлмасга тортишиб, бор куч-қувват, ақлу идрокимизни ўзимизга қарши ишлатаверсак, ўзимизни ўзимиз емираверамиз. Мамлакат, дин, жамият ривожи учун бугун энг долзарб масалалар қайсилар – ишни ана шундан бошлаб, уларни биргаликда ҳал қилишни ўрганишимиз керак.\nҚизларнинг мактаб формасини муҳокамага қўйишдан кўра уларнинг таълим-тарбиясини тўғрилаш ҳақида бош қотириш зарур эмасмиди? («Кийим муҳим эмас, тарбия муҳим», деяётганларнинг ўзлари бу борада намуна бўлсалар эди...) Дарсликларда нималар бериляпти, фанлар қандай ўргатилмоқда, таълим тизими, сифати бугунги кунга қанчалар жавоб беради, уни яхшилаш учун нималар қилиш даркор – шуларни ўйлаш керак эмасми? Ҳадеб ўқитувчиларни пул олганликда ёки яхши ўқитмасликда айблайвермай, уларнинг маоши етарлими, ахлоқи намуналими – мана шу тарафларни ҳал қилиш керак-ку!\nДин номидан сўз қотувчи айрим кишилар ёмғирдан кейинги қўзиқориндек у ер-бу ердан чиққан битта-иккита сафсатабознинг тутуриқсиз гапини айлантириб, муҳокама қилиш ўрнига фарзандларимизнинг диний ва замонавий билимларда етук бўлиши учун, замонасининг пешқадам кишилари бўлиши учун нималар қилиш зарурлиги, бу борадаги камчиликлар ҳақида бош қотирса бўлмайдими?\nНима учун муҳаддис уламолар Расулуллоҳ соллаллоҳу алайҳи ва салламнинг «Ўзига фойдасиз нарсаларни тарк этиш киши Исломининг гўзаллигидандир», деган ҳадисларини Исломнинг мадори бўлган тўрт ҳадиснинг бири дея эътироф этишган? Шуни бир ўйлаб кўрайлик! Айниқса, бугунгидек юзлаб долзарб ишлар турганда ҳеч нимани ҳал қилмайдиган, умуман фойдасиз тортишувларга шўнғиш мусулмончиликка асло тўғри келмайди.\nАйни кунларда баъзи кишиларимизнинг ижтимоий тармоқлардаги мунозара ва жанжаллари жуда ҳам аянчли. Айрим кишилар бир халқ, бир дин вакиллари бўла туриб, бир-иккита масалада ҳамфикр бўлмай, тортишиб қолса, оламга ўт қўйгудек бўлиб жанжаллашади, бир-бирини сўкиб, ҳақоратлаб, элга шарманда бўлади, ҳатто бир-бирига зулм қилади. Бир тарафда кимлардир ўзларига қарши фикр айтганларни болохонали қилиб сўкишга, қарғашгача борса, бошқа тарафда баъзи бир кимсалар рақибларини бепошна сўзлар билан ҳақоратлаб, уларга қамоқ ва қийноқлар билан, ҳатто ўлим билан таҳдид қилмоқда. Бир-бирини осонгина ватан хоинига чиқариш, тоифаларга ажратиш, куфрга нисбат бериш каби ҳолатлар ҳам керагича топилади. Биримизнинг бошига тушган балодан эса бошқаларимиз хурсанд. Шу бўлдими бизнинг етиб келган жойимиз? Шуми диндошлик, миллатдошлик? Бу билан биз нимага эришмоқчимиз? Ўз-ўзимизни ғажиб ётиб яна қандай тараққиётни орзу қиляпмиз? Наҳотки бир юрт фарзандлари бўла туриб келиша олмасак?\nЭнг ёмон ихтилофлардан бири оиладаги зиддиятдир. Фараз қилинг, ота билан бола бир-бири билан чиқишмайди, ҳали у, ҳали бу масала баҳонасида жанжаллашаверади, бир-бирига ишонмайди, бир-бирини қўлламайди. Ёки ака-укалар ҳамиша жиққамушт, ҳеч келиша олмайди. Шу ҳолатда оилада тинчлик ёки тараққиёт бўлиши мумкинми? Йўқ, асло мумкин эмас. Жамият ҳам шу, унинг вакиллари ҳам гўё бир оила аъзоларидир. Ўрталарида хилоф, зиддият бўлиши тинчликнинг, тараққиётнинг энг ашаддий кушандаси ҳисобланади. Шу боис, улар ҳамиша ўзаро ислоҳ йўлига интилишлари, ўрталаридаги алоқалар ишонч асосида бўлиши лозим.\nАйниқса, ҳоким ва маҳкум ‒ фуқаро ўртасидаги хилоф жуда ҳам хатарли. Бу бош билан тана келишмагандек гап. Бундай ҳолатда тараққиёт ҳақида гап бўлиши мумкин эмас. Энг ёмони, бундай шароитда халқ билан давлат ўртасидаги самимият, ишонч барбод бўлади. Ана энди томошани кўраверинг. Давлат халқни қувган, халқ давлатни алдаган, хуллас, ҳар балони кутса бўлади. Шунинг учун ривожланган давлатларда халқ ишончини қозониш ҳукуматнинг энг олий мақсадларидан саналади. Бу риштага путур етказиш эса жуда оғир жиноят ҳисобланади. Зотан, энг кучли давлат – халқига таянган давлатдир. Акс ҳолда мамлакатда ҳеч қачон чин маънодаги тараққиёт, осудалик ва саодат бўлмайди.\nАйрим давлатларда ҳукмрон табақа ўз ҳукмини ўтказишга берилиб кетиб, халқ билан ҳисоблашмай қарор чиқаради-да, кейин ҳуда-беҳуда куч сарфлаб, ўзини ҳам, халқни ҳам чарчатади. Натижада қарор ҳам тўлиқ амалга ошмайди, халқ эса иродасиз ҳайкалга айланиб бораверади. Бундай ҳолатда бир гуруҳ кишилар давлат манфаати учун нималардир қилиши мумкин, аммо шунда ҳам уларда садоқат бўлмайди, фақат қандайдир манфаатлар юзасидан иш кўришади. Халқ оммаси эса давлат манфаати учун курашмайдиган бўлиб қолади. Буни яхши билган ташқи душманлар давлат билан халқ ўртасига шундай усталик билан зиддият солиб қўйишадики, натижада мамлакат аҳолиси бир-бирини эзиб, ўзини ўзи еб ётаверади. Буни «ўз ёғига ўзини қовуриш» дейилади. Нотинч бўлаётган кўп жойларда ҳамма ишга соя солаётган дард ҳам аслида мана шу бўлиб, бошқа муаммолар шундан келиб чиқади. Шу боис, халқ билан давлат ўртасидаги бирдамликни таъминлаш, ихтилофларга барҳам бериш ривожланишнинг энг асосий омилларидан саналади. Юртимизда сўнги йилларда амалга оширилаётган халқ билан мулоқот, қарорлар қабул қилишда аҳолининг фикрини ўрганиш, очиқлик сиёсати мазкур ютуқларга эгалиги билан ҳам қадрлидир.\nТўғри, айрим баҳс-мунозаралар ҳақиқатнинг рўёбга чиқишига, тараққиётга хизмат қилади. Аммо бунинг учун ихтилоф ўзаро эҳтиром ва илмий асосда бўлиши лозимдир.\nХуллас, айтилса гап кўп. Муҳими, имкон қадар ихтилофдан қочиш ва мақсад сари бирга ҳаракат қилиш керак. Бу ҳақда бизга Қуръони Карим таълим беради.\n«Айт: «Эй аҳли китоблар! Биз билан сизнинг ўртамизда баробар сўзга келинг: Аллоҳдан ўзгага ибодат қилмайлик, Унга ҳеч нарсани шерик қилмайлик ва Аллоҳни қўйиб, бир-биримизни Робб қилиб олмайлик». Агар улар юз ўгиришса, «Гувоҳ бўлинглар, биз мусулмонлармиз», денглар» ("Оли Имрон" сураси, 64-оят).\nАллоҳ таоло бу ояти каримада мусулмонларни аҳли китоблар билан ўрталарида муштарак бўлган масалаларда бирдам бўлишга ундамоқда. Демак, жамият аъзолари ихтилофли мавзуни ўртага ташлашга ошиқмаслиги керак, балки ўзаро ҳамфикр бўлган масалаларда гаплашишга ўтиш лозим.\nРасулуллоҳ соллаллоҳу алайҳи ва саллам Мадинага ҳижрат қилганларида биринчи бўлиб қилган ишларидан бири ‒ турли дин ва эътиқодда бўлган маҳаллий аҳоли билан битим тузиш бўлган. Ўшанда у зот яҳудий қабилалари билан аҳдлашганлар. Улардан бирини намуна сифатида эслаб ўтсак.\nБитимнинг асосий бандлари қуйидагилар:\n1. Бану Авф яҳудийлари мўминлар билан бир умматдир. Яҳудийларга ўз динлари, мўминларга ўз динлари... Бану Авфдан бошқа яҳудийларга ҳам шу гап.\n2. Яҳудийларга ўз харажатлари, мусулмонларга ўз харажатлари юкланади.\n3. Икки томон бу ҳудуд аҳлига уруш қилганга қарши бир-бирларига ёрдам берадилар.\n4. Ўзаро хайрихоҳ ва самимий, ёмонлик эмас, фақат эзгуликда бўладилар.\n5. Киши иттифоқдоши учун жиноятчи бўлмайди.\n6. Мазлумга ёрдам берилади...\nҚолган бандлар ҳам шу руҳда давом этган.\nҚаранг, Набий соллаллоҳу алайҳи ва саллам соғлом жамият барпо этишда биринчи бўлиб жамият аъзоларини қайси динда бўлишидан қатъи назар, бир уммат деб эълон қилмоқдалар ва улар билан эл-юрт учун зарур бўлган масалаларда келишиб олмоқдалар. Эътибор берилса, улар билан тенг ҳуқуқлилик асосида битим тузганлар ва бу битимга садоқат билан вафо қилганлар, бунга тарих гувоҳ.\nРасулуллоҳ соллаллоҳу алайҳи ва саллам бизга бошқа дин, бошқа халқ вакиллари билан адолат асосида тинч-тотув яшаш, бир-бирини қўллаш, душманга қарши бирга туриш, ўзаро самимиятда бўлишни ўргатмоқдалар. Биз эса бир дин, бир халқ вакили бўлиб, бир мамлакатда яшаб туриб, бир-биримиз билан келиша олмасак, буни қандай тушуниш мумкин? Расулуллоҳ соллаллоҳу алайҳи ва саллам орамизда бўлсалар, бизнинг ҳозирги аҳволимиздан хурсанд бўлармидилар? У зот алайҳиссалом бизнинг вазиятимизда қандай йўл тутган бўлардилар? Набавий ҳикмат бизга қандай йўл кўрсатади, бир ўйлаб кўрайлик! Ҳар қалай бугунги ихтилофу жанжалларга тўла тутумимизни ёқламаса керак?!\nБиз фақат намоз, рўза ёки ҳажда эмас, балки барча ҳолатларда Аллоҳнинг Расули соллаллоҳу алайҳи ва салламдан ўрнак олишимиз лозим. У зот кўрсатганларидек, бугун ҳаммамиз бир уммат бўлиб, аҳллик билан, бир ёқадан бош чиқариб, дин-диёнат йўлида, уммат хизматида, эл-юрт манфаати учун, келажак учун ҳаракат қилиш диний бурчимиздир. Сийратни чуқур ўрганиш, атрофлича таҳлил қилиш ва унга ҳикмат билан изчил амал қилиш келажагимиз гаровидир.\n«Дарҳақиқат, сизлар учун – Аллоҳдан ва охират кунидан умидвор бўлганлар ҳамда Аллоҳни кўп зикр қиладиганлар учун Аллоҳнинг Расулида гўзал ўрнак бордир» ("Аҳзоб" сураси, 21-оят).


Аёл эркакка айланиб борса.... - 20 Июня 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Sheshanba, 26.10.2021, 11:11\nГлавная » 2013 » Iyun » 20 » Аёл эркакка айланиб борса....\nОдамлар суҳбатидан кимнингдир "Эркаклаб кетгани” ҳақидаги сўзлар қулоғингизга чалинган бўлса керак. Тушунган аёл гап нима ҳақидалигини фахмлашга улгурди. Аммо билмаганлар учун аёлнинг эркаклаб кетиши деб, бу унинг организмида эркаклик гормони яъни тестостероннинг меъёрдан ортиб кетишига айтилади. Муаммонинг асл негизига келсак, тестостерон аёлнинг нафақат ташқи кўриниши балки ҳомиладорликка тўсқинлик қилиши ҳам мумкин. Мавзу юзасидан кўпроқ маълумотга эга бўлишни истасангиз, диққат қилинг.\nАслида, аёлга организми учун тестостерон керакми?\nҲа, организмнинг бошқа ҳаётий функциялари қаторида тестостерон гормонининг ҳам ўз ўрни бор.Мана масалан, у даставвал тухумдон ва фолликулаларнинг меъёрда ривожланиши учун бевосита иштирок этади. Шунингдек, суяк тўқималари ва ёғ безларининг ишлаш фаолиятини меъёрлаштиради. Кўриб турганингиздек, бу гормоннинг аёл организмида муҳим вазифаси бор.\nМеъёри қанча бўлади?\nАёлнинг қонида тестостерон гормонининг меъёр кўрсаткичи 0,45-3,75 нмоль/л бўлиши керак. Фақат овуляция даври давомидагина унинг миқдори бироз кўтарилади. Бу ҳам аслида меъёр бўлиб, ҳайз цикли билан боғлиқ дея бахоланади. Бироқ юқорида келтирилган кўрсаткичдан юқориси мунтазам кузатилса, албатта шифокорга мурожаат этиш керак.\nТашқи белгиларининг бўлиши ростми?\nҲа, рост.Одатда тестостерон гормонининг меъёрдан ортиқлиги аёлнинг ташқи кўринишида акс этади. Дастлабки белги сифатида аёлнинг танасини тук қоплаши (оёқ,қўллар, кўкрак соҳасида,қулоқлар атрофлари) ҳолатини айтиш мумкин. Организмнинг индивидуал кўринишидан келиб чиқиб, баъзиларда соч тўкилиши, ҳуснбузарларнинг ўз-ўзидан кўпайиши, руҳий зўриқиш ва хайз цикли тартибининг бузилиши (давомий эмаслиги) билан ҳам кузатилиши мумкин. Эхтимол бу вақтда аёл эркакларга ҳос тарзда ўзгариб борса керак деб ўйларсиз. Аммо бунга қадар юқорида келтирилган белгилар ҳам касаллик ҳавфидан огоҳ бўлиш учун етарли бўлади.\nКасалликнинг сабаби қаерда?\nАёл организмида қалқонсимон без, сут безлари, буйрак ости безлариҳамда тухумдонлар бир-бири билан узвий боғлиқ. Қай бирида ўзгариш сезилса бошқаларига ҳам таъсир этмай қолмайди. Тестостероннинг ортиб кетишига келсак, унинг сабаблари сифатида бир нечта омилларни келтириш мумкин.Жумладан:\nБуйрак ости безларининг зўриқиб ишлаши;\nҚалқонсимон без фаолиятидаги ўзгаришлар;\nАйрим препаратларнинг таъсири;\nОрганизмда гормонал меъёр (баланс) нинг бузилиши.\nҚон таҳлили қандай ўтказилади?\nЭрталаб оч қоринга (тишларни ҳам тозалаш мумкин эмас) вена қон томиридан қон таҳлили учун намуна олинади. Сўнг лабаратория текширувида тестостерон миқдори аниқланади. Одатда бу турдаги таҳлилни ҳайз циклининг биринчи кунидан бошлаб, 6-7 кунлари ўтказиш тавсия этилади.Таҳлил хулосасига кўра ортиқча миқдор аниқланса, шифокор кўриги асосида муолажа тури тайинланади.\nҲозирда қондаги тестостерон миқдорини меъёрлаштирувчи кўплаб препаратлар ишлаб чиқилган бўлиб, белгиланган тартибга риоя қилиб қабул қилинса яхши натижага эришиш мумкин. Шуни алохида таъкидлаш жоизки, гормонлар билан ишлашда гинеколог билан ҳамкорликда эндокринолог ҳам муолажада иштирок этгани маъқул. Муоалажа давомийлиги ҳар бир организмнинг индивидуал ҳусусиятидан келиб чиқиб, давом этиши мумкин.\nҲомиладор бўлиш мумкинми?\nАгар доимий шифокор назоратида бўлиб, барча даволаш муолажалари ўз вақтида қабул қилинса ҳомиладор бўла олиш мумкин. Бироқ ҳомиладор бўлгач ва кўзи ёригандан кейин ҳам албатта шифокор кузатувида бўлиш тавсия этилади. Айрим ҳолатларда туғруқдан сўнг ҳам муоалажа давом эттирилиши мумкин. Ҳар қандай вазиятда шифокор томонидан кўрсатилган муддатда таҳлил намуналарини топшириб туриш зарур.\nКасалликка эътиборсиз бўлиш...\nБиринчи навбатда бепуштликка олиб келиш хавфи бўлганлиги учун ҳам диққатни талаб қилади. Хайз циклининг мунтазам ўзгариши, тухумдонларнинг зўриқиб ишлаши кабилар ҳам касаллик асоратлари сифатида жиддий муаммоларни келтириб чиқариши мумкин. Касаллик тўлиқ ёки пала-партиш даволанганда эса ҳомиланинг тушиши, ҳомиладорлик ва туғруқнинг оғир кечиши кабилар юзага келиши мумкин.\nЎзингизга ёрдам бероласиз...\nБунинг учун соғлом турмуш тарзини юритиб, тўғри овқатланишга одатланинг. Таомномангизда олма, гилос, гуруч ва буғдойдан тайёрланган махсулотлар бўлишига эътибор беринг. Спорт машқлари кундалик вазифангизга айлансин. Эрталаб 15-20 дақиқа жисмоний машқлар билан шуғуллансангиз, кечқурунлари ярим соатлик сайрга чиқинг. Ўз вақтида аёллар кўригидан ўтишга эринманг. Организмингиздаги ҳар бир ўзгаришга аҳамиятли бўлинг.\nОлий тоифали акушер-гинеколог Асал Шукурова тавсиялари асосида Самира Улуғбекова тайёрлади\nКатегория: Qiziqarli malumotlar | Просмотров: 1085 | | Теги: Аёл эркакка айланиб борса.... | Рейтинг: 5.0/1


Самарқанд туманидаги фермер хўжалиги жорий йилнинг ўтган даврида қарийб 2 миллиард сўмлик маҳсулот экспорт қилди - zarnews.uz\nСамарқанд тумани ҳокими Носир Мавлонов айни жараёнларнинг бориши, маҳсулотларни сақлаш, қайта ишлаш ва экспорт қилишда қайси жиҳатларга алоҳида эътибор қаратиш кераклиги, пировардида иқтисодий ўсишни жадаллаштиришга хизмат қилишини ўрганди. Жумладан, акциядорлик жамияти “Samfruit” хорижий корхонасида бўлиб, мева-сабзавотларни қайта ишлаш ва консервалашнинг ўзига хос жиҳатлари билан танишди.\nМазкур корхонада 2018 йилда 90,4 тонна қуритилган пиёз ва 300,3 тонна бошқа турдаги сабзавот маҳсулотлари қайта ишланган. Жорий йилда бу кўрсаткичлар янада кўпайтирилиши режалаштирилган.\nШунингдек ҳоким “Рустамов Темур” фермер хўжалигида бўлиб, у ердаги 1400 тонна сиғимга эга музлаткич фаолиятини ҳам кўздан кечирди.\n- Мева-сабзавотчиликни барқарор ривожлантиришда маҳсулот етиштиришнинг илғор технологияларини қўллаш, уларни сақлашнинг замонавий усулларини жорий қилиш, озиқ-овқат танқислигининг олдини олишга имкон яратади, - деди ҳоким. – Шу билан бирга туман иқтисодий салоҳиятининг ўсиши ҳамда аҳоли фаровонлигини таъминлайди. Фақат мева-сабзавотлар нобуд бўлишининг олдини олмасдан, балки экиладиган майдонларни кенгайтириш, олинадиган ҳосилнинг ортиб бориши ҳам бу соҳа мутахассислари олдига катта вазифаларни юклайди. Бунинг учун биринчи навбатда, экиладиган навларнинг сифати ва уларга агротехник ишлов бериш жараёнларига қаратиладиган эътибор жуда муҳим.\n“Рустамов Темур” фермер хўжалиги 2018 йилда 67,5 тонна буғдой, 65 тонна картошка, 125 тонна сабзи ва 295 тонна узум етиштириб, экспорт қилди. Жорий йилнинг ўтган даврида 1 миллиард 926 миллион сўмлик маҳсулот экспорт қилинишига эришилди.\nЎрганишлар жараёнида туманнинг иқтисодий салоҳиятининг ўсиши учун қилиниши зарур бўлган вазифалар режаси ишлаб чиқилди.\nТеглар: фермер Экспорт\nСувни исроф қилган фермердан ер олиб қўйилади(ми?)\n“Булунғур-Сандвик” 1 миллион 579 минг АҚШ доллари миқдоридаги қишлоқ хўжалик маҳсулотларини экспорт қилди\nИжарага берилган ер майдонини сотган ургутлик фермерга нисбатан жиноят иши қўзғатилди\nСамарқандда 1000 тоннадан ортиқ помидор маҳсулоти экспорт қилинди


Ўзбекистонда икки ҳафта ичида шафтоли ва нектарин нархи уч баробар пасайди • EastFruit\nБош саҳифа › Янгиликлар › Ўзбекистонда икки ҳафта ичида шафтоли ва нектарин нархи уч баробар пасайди\nМуаллиф: EastFruit 15 Июн 22 14 Июн 22 095\nЎзбекистон бозорларида май ойининг учинчи ўн кунлигида шафтоли/нектариннинг биринчи улгуржи партиялари чиқди ва сўнгги икки ҳафта ичида ушбу маҳсулотларнинг ўртача улгуржи нархлари уч баробар арзонлашди. Бундан ташқари, EastFruit экспертлари хабар беришича, жорий нархлар ўтган йилги даражадан 33 фоизга паст.\nEastFruitнинг нархлар мониторинги маълумотларига кўра, 2022 йилнинг 27 май санасидан 10 июнига қадар шафтоли/нектариннинг ўртача улгуржи нархлари 1 кг учун 60 000 дан 20 000 сўмгача, яъни роппа-роса уч баробар арзонлашган! 2022 йилнинг 10 июнь ҳолатига кўра, ушбу маҳсулотларнинг ўртача улгуржи нархлари 2021 йилнинг шу санасига нисбатан 33 фоизга паст ва 2020 йилнинг худди шу санасида қайд этилган нархларга тахминан мосдир.\nЎзбекистонда шафтоли/нектарин нархининг кескин пасайиши ўтган йилнинг шу даврида ҳам кузатилган – 2021 йилнинг 27 майидан 10 июнига қадар ушбу маҳсулотларнинг ўртача улгуржи нархлари 1 кг учун 55 000 дан 30 000 сўмга, яъни, 1,8 баробар пасайган. Бироқ, бу йил шафтоли ва нектариннинг оммавий йиғим-терим мавсуми бошида нархларнинг пасайиши ўтган йилга нисбатан анча кескин бўлди.\nБозор иштирокчилари ва ушбу маҳсулотларни етиштирувчи фермерларнинг фикрича, нархлар кескин тушиши эртаги навларнинг юқори ҳосили ва ўртапишар навлар ҳосилига нисбатан оптимистик умидлар ҳамда бунинг натижасида ички бозорда таклиф ҳажми ортиб бориши билан боғлиқ.\nШафтоли ва нектарин мева сегментида Ўзбекистон экспорт даромадининг муҳим манбаи бўлиб, ушбу позицияни ўз аҳамиятига кўра гилос экспорти билан солиштириш мумкин. Ҳар икки позиция ҳам сархил хўраки узумдан кейин иккинчи ўринда туради.\nEastFruit таҳлилчиларининг фикрича, Ўзбекистондан шафтоли ва нектариннинг жорий йилги оммавий экспорт мавсуми анча муваффақиятли бошланди. Ушбу маҳсулотларнинг биринчи партияларини жўнатиш ҳам май ойининг учинчи ўн кунлигида – биринчи улгуржи партиялар ички бозорда пайдо бўлган даврда бошланган. Мамлакат Божхона қўмитасининг дастлабки маълумотларига кўра, 2022 йилнинг 20 майидан 14 июнига қадар Ўзбекистондан 1,7 минг тонна шафтоли ва нектарин экспорт қилинган. Бу 2021 йилнинг шу даврига нисбатан уч баробар ва 2020 йилнинг айни даврига нисбатан 29 фоизга кўпдир. Агар 2020 йилда Ўзбекистондан шафтоли ва нектарин экспорти ҳажми рекорд даражадаги 82,2 минг тоннага етганини инобатга олсак, жорий экспорт мавсумининг бошланишини анча муваффақиятли дейиш мумкин.\nШанхай ҳамкорлик ташкилоти (ШҲТ)га аъзо давлатлар Аграр технологияларни алмашиш ва таълим бўйича кўргазма базасини яратади\n16 Июн 22 16 Июн 22 049


Ўзбекистон Эрк Демократик Партияси Баёноти « O'zbekiston ERK Demokratik Partiyasi\n26 May 2021 - 10:52\n2021 йилнинг 26 май куни Тошкент шаҳрининг Яккасарой туманидаги хонадонлардан бирида Ўзбекистон Эрк Демократик Партиясининг фавқулотда қурултойи бўлиб ўтди. Ҳукумат томонидан партияга нисбатан давом этаётган тазийқлар ва пандемия гароити туфайли ҳар вилоятдан ваколатан партиянинг биттадан аъзоси иштирок этди.\nЙиғилиш ўтказилаётган хонадон куч ишлатар тизимлар томонидан қуршовга олинди ва йиғилишнинг ўртасида Ўзбекистон ДХХ томонидан махсус ёлланган провокаторлар гуруҳи хонадонга бостириб киришди.\nПровокаторлар гуруҳи 2003 йилнинг 22 октябрь кунида бўлиб ўтган бешинчи қурултойида фитна уюштириб ўзини партия раиси деб эълон қилган Абдусамад Маллаев (Самад Мурод) томонидан бошқарилган. Маллаев бошчилигидаги фитначилар гуруҳи Эрк партияси йиғилиши ўтказилишидан бир кун олдин ДХХ томонидан Сурҳондарёдан махсус олиб келтирилган.\nПровакаторлар гуруҳидаги шаллақи аёллар ва жанжалкаш эркаклар қурултойда иштирок этаётган муҳбирларнинг камера ва телефонларини синдириб ташлаб моддий зарар етказишган. Шунга қарамасдан қурултой иштирокчилари кун тартибидаги масала бўйича якуний қарор қилишга улгуришди.\n2021 йилнинг октябрь ойида бўлиб ўтадиган Ўзбекистон Республикаси Президентлиги учун бўлиб ўтадиган сайловларда Эрк Партияси номидан кўрсатиладиган номзодни тасдиқлаш қурултойда кун тартибидаги асосий масала бўлди. Маълумки бугунга қадар Партия Марказий Кенгашига президентлик сайлови учун номзоди тасдиқланишини сўраб партия аъзолари Саловат Умрзоқов ва Жаҳонгир Отажонлар мурожаат қилганди.\nЭРК партияси Президентликка номзод сифатида Ўзбекистон ватандоши, таниқли санъаткор Жаҳонгир Отажон номзодини кўрсатишга қарор берди.\nШу билан бирга Эрк партияси Бош котиби вазифасини бажарувчи Бахтиёр Исабеков, Марказий Кенгаш аъзолари Абдусалом Эргашев, Саловат Умурзаков ва Равшан Содиқов партияга бўлаётган таъзийқлар ҳақида Тошкенга келган Европада Хавфсизлик ва Ҳамкорлик Ташкилотига (ЕХҲТ) миссиясига шикоят аризаси билан мурожаат қилишди.\nҚуйида Ўзбекистон Эрк Демократик Партияси Марказий Кенгашининг йиғилишининг баёнотини эътиборингизга ҳавола қиламиз.\nХабарингиз бор ташкилотимиз ЭРК партияси бундан то ўттиз йил аввал мустақил давлат деб эълон қилинган Ўзбекистон Жумхуриятининг биринчи Президенти сайловларида ўз номзоди билан қатнашган эди. Ва унинг номзоди Муҳаммад Солиҳ сайловчилар овозининг ярмидан кўпини олиб, сайловда галаба қозонганди. Аммо коммунист раҳбар Каримов бу натижаларни сохталаштирди ва ғалабамизни ўғирлади.\nБу тарихий ҳакикатни мухолифат улароқ ўттиз йил давомида айтиб келдик, аммо ҳукумат тан олмади. Фақат ўттиз йил сўнгра, жорий йилнинг бошида ўша сайлов пайтида Президент администрациясида катта лавозимда ишлаган Шароф Убайдуллаев бу сайловда ЭРК партияси голиб келганини “Озодлик” радиосида эътироф этди.\nЎша 91- йилги сайлов натижаларини манипуляция қилган, уни сохталаштирган мулозимлар бугун ҳам иқтидордадир. Яъни ўттиз йилдирки Ўзбекистонни коммунистик зеҳният бошқаряпти. Сайловларни сохталаштириб, қўғирчок партиялар тузган, улардан қўғирчок парламент ясаган ва шу йул билан ғайримашру ҳокимиятини дунёга машру қилиб кўрсатаётган бир зеҳният бошқармокда ўлкамизни.\nУша 91-йилги Президентлик сайлови халқимизнинг демократияга тайёр эканини, нисбатан эркин сайловда хам ўзининг ҳур иродасини намойиш қилишга қодир эканини кўрсатди. Уша сайловда кузатувчи ҳайътнинг боши бўлган бир сенатор менга “майли, сайловлар сохталаштирилди, аммо собиқ СССРнинг бошқа ҳудудларидаги каби уруш йўқ ўлкангизда, шунга севининг” дея таскин берганди. Аммо биз севинолмадик. Чунки диктатор Каримовнинг 27 йиллик ҳокимияти Ўзбекистонни урушда харобага айланган мамлакатдан ҳам баттар ҳолга келтирди, уни 447 минг квадрат метрлик бир турмага айлантирди. Бунинг оқибатида бугун 15 миллион ўзбек ватандоши чет элларда иш қидириб, ҳали ҳам сарсон кезаяпти.\nШу ўттиз йил давомида сайлов бўлмади. Факат улар сайлов деб атаган аянчли театрда қўгирчок партиялар ўз номзодларини эмас, диктатор номзодини қўллаб, ўзларига карши овоз бериб, бутун дунёга кулги бўлдилар.\nБу йил окябр ойига мўлжалланаётган президентлик сайлови ҳам авалгиларидан фарқли бўлишига ишонч қолмаяпти.\nИшонч қолмаяпти, чунки янги тузилган Ҳақиқат ва Тараққиёт Социал Демократик партиясни Адлия вазирлиги рўйхатга олмади. Конунда кўрсатилган бутун шартларни бажарган ҳолда рўйхатга олмади ва бу ҳаракати билан мавжуд ҳукумат давлат Тузугини, Конституцияни бузди.\nАйни ҳол ЭРК Демократик Партиясига нисбатан ҳам кузатилаяпти. Бу партия ҳали ҳам қонуний ташкилотдир. Аммо йиллар давомида бу партия сайловга киритилмасдан, партия аъзоларининг фуқоравий ҳақлари иҳлол қилиниб келди. Бу сайловда ҳам бу ҳақлар тикланишидан умидвор эмасмиз.\nШунга қарамай, ЭРК партияси бу “сайлов” баҳонаси билан халқимиз ҳузурига ўзининг Президентликка номзооди билан чиқишга қарор берди.\nБу сиёсий акциядан мақсад;\n1. Мавжуд иқтидорнинг диктатор ўлимидан кейин ўтказилиши керак бўлган сиёсий реформаларни ўтказмаганлигини амалда исбот килиш.\n2.Дунё жамоатчилигини бу режимнинг янги бир алдовига учмасдан, уни сиёсий реформалар ўтказиши учун босим қилишга чорлаш.\n3.Ўлкамизда сунгги 5 йил ичида вужудга келган реал вазиятни халкимизга кўрсатиш ва унинг сиёсий фаолликка ундашдир.\nНомзодимиз халқимизга хизмат қилиш учун, ташкилотимиз гояларини амалда тадбиқ этиш учун ҳам интеллктуал, ҳам инсоний жихатдан етарли даражада тайёр шахсиятдир.\nЯратган унинг ёрдамчиси бўлсин.\nЎЗБЕКИСТОН ЭРК ДЕМОКРАТИК ПАРТИЯСИ


Мактабларда жорий этиладиган янги форманинг нархи қанча бўлади?\nЖараён 16 April 2018 10:48 371\nЎзбекистонда иккита мактабда, Тошкент шаҳридаги 91-мактаб ва Сирдарё вилоятидаги 4-мактабларда янги кўринишдаги мактаб формалари синовдан ўтказила бошланди.\nУшбу формалар Ўзбекистон Тўқимачилик саноати ассоциацияси ҳамда “Шарқ либослари” дизайн маркази ва бир неча модельерлар танлов асосида жалб қилиш орқали ишлаб чиқилгани таъкидланмоқда. Бу ҳақда “Qalampir.uz” ёзди.\nМактаб формаси ёшига қараб уч гуруҳга бўлинган: 1-4, 5-7 ва 8-11 синфлар учун. Синовда иштирок этиш учун тақдим этилган 30та намуналардан ҳар бир гуруҳ учун тўрттадан кийимлар жамланмаси танлаб олинган.\nУшбу либосларнинг яратилиши ва нимага мўлжалланганини Тўқимачилик саноати ассоциацияси қуйидагича изоҳлаган:\n“Тажрибада ўрганиш мақсадида, икки мактабда бир неча хил формани бир вақтнинг ўзида синовдан ўтказишга қарор қилинди. Ўқувчиларнинг ота-оналаридан ўз изоҳларини алоҳда карталарда қайд этиш сўралди. Хусусан, тажрибада янги мактаб формасининг болалар учун қулайлиги, чидамлилиги, ювилганидан кейин қанчалик кичрайш-кичраймаслиги ва матонинг юмалоқ тугунчалар билан пайдо бўлиш-бўлмаслик хусусиятлари ўрганилди”.\nДизайнерларнинг маълум қилишича, янги мактаб формасини ишлаб чиқишда уч мавсум шароитлари ҳисобга олинган – куз, қиш ва баҳор.\nБундан ташқари Республиканинг турли ҳудудлари иқлими, миллий менталитет, тозалик нормалари ва болалар ёши ҳам ҳисобга олинган.\nЯнги мактаб формаси ишлаб чиқаришда асосан маҳаллий газмол ва фурнитуралардан ҳамда натурал материаллардан фойдаланилган.\n“Мен мактаб формасининг 18 хил моделин тайёрладим. Улар ранги, шакли ва фойдаланилаётган газмоллари билан ажралиб туради. Ҳар бир модел тўрт буюмдан иборат: шим, жилет, пиджак (куртка) ва кўйлак. Қизлар учун эса кўйлак, жилет, жакет (куртка) ва сарафан (юбкадан) иборт. Бир комплектнинг нархи 140 – 200 минг сўм атрофида бўлиши кутилмоқда”, дейди “Шарқ либослари” дизайнери.\nМактаб формасини танлаш бўйича тажриба ушбу йилнинг охирига қадар якунланиши керак, чунки келаси ўқув йилидан бошлаб барча мактабларда маҳаллий корхоналар томонидан ишлаб чиқарилган янги формаларни жорий этиш режалаштирилмоқда.\nҲар бир ўқув муассасанинг раҳбарияти ва ота-оналарга тасдиқланган кўринишдаги бир неча хил формалардан бирини танлаб олиш таклиф этилади. Мактаб формаси махсус магазинларда сотилади.\nЭслатиб ўтамиз, Ўзбекистон мактабларида ягона кўринишдаги мактаб формасини жорий этиш бўйича ташаббус Ўзбекистон Президенти Шавкат Мирзиёев томонидан ўтган йил бошида таклиф қилинган эди.


“Интер” икки юлдузидан бирини сотишга мажбур\n29 март, 2021, 18:15\nТеглар:Интер | Ромелу Лукаку | Лаутаро Мартинес\nВазият шуни талаб қилмоқда\nКоронавирус пандемияси оқибатида юзага келган вазият “Интер”нинг молиявий имкониятларини ҳам чегаралаб бормоқда. Миланликлар мураккаб вазиятдан чиқиш учун икки юлдуз – Ромелу Лукаку ва Лаутаро Мартинесдан бирини сотишига тўғри келади.\n“Интер” учун Ромелу Лукакуни сотиш катта фойда келтиради. Чунки 27 ёшли тўпурар хизматига “Челси”, “Манчестер Сити”, ПСЖ”, “Реал”, “Барселона” каби клублар жиддий қизиқиш билдирмоқда. Миланликлар таркибида 62 та учрашувда 42 та гол урган футболчининг трансферидан 70-80 миллион евро ишлаб олиш мумкин.\n“Интер” ўтган ёзда ҳам Лаутаро Мартинеснинг трансферидан даромад олиши мумкин эди. Бироқ, аргентиналик юлдузни 111 миллион еврога баҳолаган клуб раҳбарияти “Барселона”нинг бир неча таклифини рад этди. Бу ёзда эса Мартинеснинг бозори ҳам қизийди.\nЖамоа бош мураббийи Антонио Конте икки ҳужумчидан бири кетадиган бўлса, уларнинг ўрнини ёзда эркин агентга айланадиган “Манчестер Сити” тарихидаги энг зўр тўпурар Серхио Агуэро билан тўлдиришни мўлжалламоқда.\n“Барса” чемпион ҳужумчини олади\n“Мен Месси билан трансфер ҳақида гаплашдим”


Марказий Осиё давлатлари президентлари 27 ноябрда Тошкентда учрашади\n07 май 2021, Тошкент вақти: 18:38\nМинтақа давлатлари раҳбарларининг биринчи норасмий учрашуви 2018 йилда Остона (ҳозирги Нурсултон)да ўтказилган эди.\nМарказий Осиё давлатлари президентларининг иккинчи консультатив учрашуви 27 ноябрда Тошкентда ўтказилади. ТАССнинг хабар беришича, бу ҳақда 12 ноябрь куни Қозоғистоннинг биринчи президенти Нурсултон Назарбоев маълум қилган.\nНазарбоев 27 ноябрга мўлжалланган учрашув кечиктирилмасдан, ўз вақтида ўтказилишига умид билдирди.\nНазарбоев: “Ўзбекистон, Қирғизистон ва Тожикистон ўртасида ҳал қилинмаган муаммолар мавжуд. Тўқнашувлар содир этилмоқда, одамлар ҳалок бўлмоқда”, - деб айтган.\n2018 йилнинг март ойида Остонада Марказий Осиё давлатлари раҳбарларининг биринчи консультатив учрашуви бўлиб ўтган.\nМарказий Осиё мамлакатлари раҳбарларининг иккинчи консультатив учрашуви 2019 йил мартида Тошкентда ўтказилиши режалаштирилгани ҳақида хабарлар берилган эди.\nБироқ Ўзбекистон Ташқи ишлар вазирлиги июль ойида учрашув кузда ўтказилишини билдирган, аммо учрашувнинг аниқ кунини маълум қилмаган эди.


Тазкия дарслари (143-дарс). Ширк ва унинг турлари\n17:00 / 03.07.2021 1329 pdf Ўқиш режими + -\nШирк Аллоҳ таолога хос бўлган сифатларда, исмларда, ишларда, ҳукмларда бўлмайди, балки Аллоҳ таолонинг зотида ҳам бўлади.\nШиркнинг шаръий тушунчаси – махлуқни Роббил оламинга беш ишдан бирида тенглаштиришдир. Яъни Аллоҳнинг зотида, сифатларида, исмларида, ишларида ва ҳукмларида шериги бор деб эътиқод қилишдир.\nАллоҳ таборака ва таоло Шуаро сурасида мушрикларнинг қиёмат куни қиладиган эътирофлари ҳақида ҳикоя қилиб, шундай дейди:\n«Аллоҳга қасамки, албатта, биз очиқ-ойдин адашувда эканмиз. Чунки сизларни оламлар Роббига тенглаштирар эдик» (97-98-оятлар).\nДемак, мазкур беш ишдан қай бирида бўлса ҳам, бошқани Роббил оламинга тенглаштириш ширк ҳисобланади. (Муфтий Аъзамнинг «Маорифул Қуръон» китобидан.)\nИбодатда ширк келтириш.\n«Бас, ким Роббига рўбарў келишни умид қилса, солиҳ амал қилсин ва Роббининг ибодатига ҳеч кимни шерик қилмасин», дейилган (Каҳф сураси, 110-оят).\nОятнинг далолат қилишича, ширк келтириш барча солиҳ амалларда, жумладан, сажда, тавоф, назр, рўза, ҳаж, нафақа, садақа каби барча жисмоний, молиявий ва каломий ибодатларда бўлади.\nИбодатда ширк келтиришдан қайтариш жамики анбиёлар даъватининг асоси ва самовий шариатларнинг мағизидир. Ҳар бир набий ва ҳар бир расул ўз қавмига:\n«Эй қавмим, Аллоҳга ибодат қилинглар. Сизлар учун Ундан ўзга илоҳ йўқ», дегандир (Аъроф сураси, 59-оят)\nДуода ширк келтириш.\n«Сен: «Албатта, мен фақат ўз Роббимга илтижо қилурман ва Унга ҳеч кимни ширк келтирмасман», деб айт» (Жин сураси, 20-оят).\n«Албатта, масжидлар Аллоҳникидир. Бас, Аллоҳдан билан бирга ҳеч кимга дуо қилманг» («Жин» сураси, 18-оят).\n«Роббимиз осмонлару ернинг Роббидир. Ундан ўзгани ҳаргиз илоҳ дея дуо қилмасмиз. Агар шундай қилсак, ноҳақ сўзни айтган бўлурмиз» (Каҳф сураси, 14-оят).\nИмом Валиюллоҳ Деҳлавий айтади: «Дуодан мурод тафсирчилар айтганларидек, ибодат эмас, балки ёрдам сўрашдир. Чунки Аллоҳ Қуръони Каримда: «Йўқ! Фақат Унгагина илтижо қилурсиз. У эса хоҳласа, сиз дуо қилган нарсага кушойиш берур», демоқда. («Ҳужжатуллоҳил Болиға», 1-129).\nБанданинг тоқатидан ташқари нарсаларда, оддий сабаблардан устун нарсаларда Аллоҳдан бошқадан нусрат ва ёрдам сўраб дуо қилиши ширк бўлиб, бу иш инсонни тавҳид соҳасидан чиқариб, куфр доирасига киритади.\nAzamat Rajabboy o'g'li 04:47 / 15.11.2021\nЖуда яҳши Аллоҳга шукур\n18:32 / 02.07.2021 4211\nEqra Tech компанияси “Қуръон Муаллими” дастурини тақдим этди\n19:09 / 03.07.2021 3559\n2691 15:35 / 16.06.2019\n828 13:30 / 20.06.2020\n2107 20:01 / 21.11.2018\n1056 19:00 / 10 апрель


14.12.2019 – КУН УЗ\nГлавная / 2019 / December / 14\nАрхивы за день : 14.12.2019\n14.12.2019\tБез рубрики Comments Off on ҲАЖНИНГ ОДОБЛАРИ – қoидалари\n1. Ҳаж қилмоқчи бўлган одам, аввало, Aллoҳ тaoлoгa acтoйдил тaвбa қилсин. Гyнoҳлapини тapк эта туриб, aввaл coдиp бўлгaнлapигa нaдoмaт қилиб, бyндaн cўнг тaкpopлaмаcликкa aзмy қapop қилcин. 2. Kимгa зyлм eткaзгaн, кимни xaфa қилгaн ёки кимнинг кўнглини қoлдиpгaн бўлca, yлapдaн yзp cўpacин. 3. Энг мyҳим жиҳaтлapдaн биpи – қилaётгaн ҳаж ибoдaтидaн …\n14.12.2019\tЖаҳон Comments Off on Россиядаги ҳаёт, одамларнинг муносабати, 15-16 соатлик иш, қийинчиликлар ва орзулар — мусофирчиликдаги ўзбек аёли билан суҳбат\n«Жаннат оналар оёғи остида»дир. Бу гап бежиз айтилмаган. Оналар борки, фарзанди учун жонини беради. Ўзи емай едиради, киймай кийдиради. Ҳатто баъзида ўзини-да унутиб қўяди. Шундай оналардан бири 39 ёшли Дилором Маҳамматовадир. Дилором опа салкам 8 йилдирки, Россияда мусофирчиликда меҳнат қилиб келмоқда. Икки фарзандини ўқитиш, бировдан кам қилмаслик учун тинмай меҳнат …


Ўзбек армияси ислоҳ қилинмоқда\n18 май 2021, Тошкент вақти: 21:31\nИслом Каримов қатор йиллардан бери Ўзбекистон армиясини профессионал армияга айлантириш режасини кўздан қочирмай келаëтир.\nПрезидентнинг янги фармонига мувофиқ Ўзбекистонда муддатли ҳарбий хизматга чақирув йилда икки эмас, балки бир бор – феврал-март ойларида амалга ошадиган бўлди.\nҲарбий хизматдан озод қилиш муддати ҳам йилда фақат бир бор – март-апрел ойларида бўлади. Бундан ташқари, ушбу фармонда муддатли ҳарбий хизматдаги ҳарбийларнинг ойлик маошлари ҳам оширилиши айтилган.\nМуддатли ҳарбий хизмат 12 ойлигича қолди. Президент Каримовнинг бу ҳақдаги фармонида айтилишича, собиқ совет давридаги қолип асосида юритилаётган аввалги ҳарбий хизматга чақирув тизими муддатли чақирилган аскарларни ҳарбий тайёргарликдан ўтказиш жараёнида катта муаммолар туғдириб келган. Шунингдек, бу тизимнинг ҳарбий соҳадаги замонавий мураккаб дастурларни ўзлаштиришга тўсқинлик қилгани боис¸ шундай ислоҳотлар жорий қилингани айтилади президент фармонида.\nМамлакатдаги кузатувчилар тахминича, бу энг аввало, Ўзбекистон армиясидаги ички тартибни мустаҳкамлаш ҳамда кузги ва баҳорги чақирувлар боғлиқ ортиқча бошоғриғидан қутулиш чорасидир. Ҳар ҳолда ҳарбий хизматни ўтаб қайтаётган аскарлар бу фармон эълонидан кейин шу фикрга борганини айтмоқда.\nТошкент вилоятининг, Чирчиқ шаҳридаги ҳарбий қисмдаги хизмат муддатини ўтаб қайтган заҳирадаги лейтенант Қодиржон билан шу фармон хусусида суҳбатлашдик ва шу баҳона бугунги ўзбек армиясидаги вазиятни ўрганишга уриндик.\n- Бир марта чақирув бўлса¸ чежик¸ дембл деганлар йўқ бўлади. Ўзи билан бирга чақирилганлар билан бирга боради¸ бирга ëтиб бирга туради¸ уларнинг келишига бошқа аскарлар боради.\nОзодлик: Икки марта чақирув бўлганида янги келган аскарлар эски келган аскарлар билан бирга турардида.\n- Ҳа бирга турарди. Энди шу нарса йўқ бўлади.\nОзодлик: Демак¸ ички тартибни сақлаш мумкин бўларканда?\n- Ҳа¸ ички тартибни сақлаш мумкин бўлади.\nОзодлик: Уруш тўполонлар йўқолади.\n- Ҳа йўқ бўлади. Устав жойига тушиб кетади. Балки устав учун шундай қилгандир.\nОзодлик: Яна ойлигини оширамиз дебди. Ҳозир аскарларнинг ойлиги қанча?\n- Мен келаëтганда 31000 сўм эди. Икки йил олдин. Мен биринчи борганимда 15000 олардим. Бир йилдан кейин 31000 бўлди.\nОзодлик: Демак¸ тез-тез уларнинг маошини ошираяпти. Шу пул етадими аскарга?\n- Етади. Бир ойга бемалол етади. Ҳар ойда узлуксиз бериб туради.\nОзодлик: Ўзи ичкарида тартиб яхшими? Армия ëқдими?\n- Ҳа¸ ëқди.\nОзодлик: Дедовшина деган нарсалар йўқмиди?\n- Дедовшина деган нарса¸ энди бир марта чақириладику¸ умуман йўқ бўлади шу нарса.\nОзодлик: Армияга йигитлар ўзи нима учун боради? Ватанпарварлик бурчини бажариш учунми¸ ўзини чиниқтириб келиш учунми? Балки бошқа сабаблари ҳам бордир.\n- Армияга ҳозир кўплар 25 фоиз учун бораяпти.\n- Ўқишга кириш учун имконият.\nОзодлик: 25 фоиз балл берадида ўқишга кириш учун?\n- Ҳа¸ қўшиб беради.\nОзодлик: Кейин милиция бўламан деса ëки мудофаа соҳасида ишлайман деса¸ армиядан ўтиши керак.\n- Армия орқали ҳужжат тўғирлайдида. Мен хизмат қилаëтганда сержантлар 250¸ 300 минг оларди. Ҳозир билмадим қанча олади. 500 минг деб эшитганман. Сержантларнинг ҳам ҳар хил соҳаси бор.Шофëри бор¸ ошхонада ишлайдигани бор¸ омборда ишлайдигани бор.\nОзодлик: Умуман олганда армия сизга ëқди?\nОзодлик: Қийинчилик йўқмиди? Армиядан 80 фоиз аскарларнинг буйраги оғриб келаяпти¸ ошқозони оғриб келаяпти¸ деган шикоятлар бўлади. Шунақа нарсалар борми?\n- Унақа нарсалар энди билмадим. Энди армиянинг ўзига яраша қийинчилиги бўлади. Бунга чидаш керак.


Ерга ҳар йили қанча метеорит тушиши маълум бўлди - Халқ сўзи\n23:14 07 Май 2020 Lifestyle\nУшбу хулосага Кембриж университети, Лондондаги Империал коллежи ва Британиянинг Антарктика хизмати олимларининг қўшма изланишларидан сўнг келинди.\nТадқиқот натижалари "Геология" нашри томонидан эълон қилинди.\nОлимлар томонидан қайд этилишича, ушбу метеоридларнинг тушиш жойи кўпроқ экватор ҳисобланар экан.\nТадқиқотда иштирок этган экспертлар, шунингдек, метеоритларни топиш Антарктидада осонроқ бўлганлигини, бунга эса "оқ-қора" контрасти мавжудлиги сабаб эканганлигини маълум қилишди. Қайд этилишича, қор ва музга тушган космик тошларнинг мавжудлиги очиқ юзадан кўра қидиришни анча осонлаштиради.\nАнтарктида метеоритларни қидиришда мутахассислар метеорит материалларининг контсентратсиясига ҳисса қўшадиган муз қатламлари ҳаракатининг хусусиятларидан фойдаланишди.\nҲаммаси бўлиб, Антарктидада икки йиллик мақсадли тадқиқотлар натижасида 120 га яқин метеорит намуналари топилди.


Ўмирзақ Шўкеев: “Мамлакат маҳсулотларидан фойдаланиш лозим”\nТуркистон вилояти ҳокими Ўмирзақ Шўкеев иш сафари билан Қазиғурт туманига борди.\nУ дастлаб “Қазиғурт” индустриявий минтақасидаги корхоналар ва ишлаб чиқарилаётган маҳсулот турлари билан танишди. Сўнг яхна ичимликлар тайёрлайдиган “Көрік” МЧБда бўлди. Алкоголсиз табиий ширин ичимликлар корхонаси 2017 йилда фаолият бошлаган эди. Бугун бир кеча-кундузда 8 тонна ичимлик тайёрлайди. Бу ерда 21 киши доимий иш билан таъминланган.\nВилоят ҳокими Шарапхана қишлоқ округида помидор ва бодринг етиштираётган “Қазығұрт Нұры” иссиқхона фаолияти билан танишди. Бирлашма раиси Аманжўл Аширбаевнинг айтишича, ўтган йили 340 тонна ҳосил олган иссиқхона жорий йилда маҳсулот кўламини орттириб, 12 нафар кишини иш билан таъминлаган. Хўжалик фаолияти билан яқиндан танишган вилоят ҳокими иссиқхонага зарур ускуналарни мамлакат ишлаб чиқарувчиларидан сотиб олиш кераклигини таъкидлади.\nМинтақа раҳбари “Бирлик” ИЧШнинг 70 гектарли интенсив олма боғини оралади. Шунингдек, ҳоким туман раҳбарига ушбу боғ майдонини кенгайтиришда тадбиркорлар учун давлат қўллови ва ер масаласини вақтида ҳал қилишни топширди.\n“Қайип ата” МЧБда бўлган вилоят ҳокими хорижга гўшт экспортлаш учун хўжаликни махсус рўйхатга киритиб, ёрдам кўрсатилишини айтди. Жанабазар овулида жойлашган ушбу мол бўрдоқилаш мажмуаси бугунги кунда 5 мингдан зиёд қорамолни семиртирмоқда. Мажмуада парваришланаётган қорамол гўшти экологик тоза ва сифатли бўлганлиги боис унга талаб юқори. Шунинг учун бирлашма нафақат гўшт етиштириш, балки уни хорижга чиқаришни ҳам йўлга қўйган.\nТуркистон вилояти ҳокимининг матбуот хизмати, 2019-04-15, 19:59 323